Summary: Postin työehtokiistan tukilakoilla on mittavat vaikutukset liikenteeseen maanantaina.

1 Jyrki Lyytikkä / Yle Finnair peruu 300 lentoa – vaikuttaa yli 20 000 ihmisen matkaan Ilmailualan Unionin tukilakolla on massiivisia vaikutuksia lentoliikenteeseen. Maanantai on tärkeä matkustuspäivä. Finnairin mediasuhteiden johtaja  Päivyt Tallqvist  kommentoi aihetta Ylelle ennen kuin tukilakosta oli varmuutta. – Joudumme siinä tapauksessa perumaan 300 lentoa. Se vaikuttaa suoraan yli 20 000 ihmisen matkaan, Tallqvist totesi. Jo nyt Finnair on perunut 26 lentoa – 8 lentoa tänään sunnuntaina ja 16 paluulentoa maanantaina 25. marraskuuta. Lisäksi peruttu on yksi huomenna lähtevä lento ja yksi paluulento tiistaina 26.11. Kaikki peruuntuneet lennot löydät  täältä . – Nämä peruuntumiset vaikuttavat noin tuhanteen asiakkaasseen. Olemme lähettäneet heille tekstiviestit, Tallqvist sanoi. Lisätietoa saa Finnairin  verkkosivuilta  ja yhtiön sosiaalisen median kanavista. Peruuntuneista lennoista viestitään myös suoraan asiakkaille. Finnair ei ole osapuoli työehtokiistassa. Lue lisää :  Yle seuraa: Posti-kiistan ratkaisu siirtyy, nyt takarajana on klo 17.30 – Jos sopu ei synny, laajenevat tukilakot huomenna 2 Markku Ojala / AOP Laivat seisovat satamissa – vaikuttaa tuhansiin matkustajiin Tukilakko  vaikuttaa merkittävästi myös laivaliikenteeseen. Satamiin jäävät Viking Linen, Tallink Siljan ja Eckerö Linen laivat, jotka ovat Suomen lipun alla. Viking Line : Rosella jää Maarianhaminan satamaan sunnuntai-iltana. Mariella jää Helsingin satamaan ja Amorella Turun satamaan maanantaiaamuna. Viking Grace jää Turun satamaan maanantai-iltana. Gabriella jää Helsingin satamaan tiistaiaamuna. Tallink Silja : Baltic Princess jää Turun satamaan maanantaina illalla. Silja Serenade jää Helsinkiin tiistaina aamulla. Eckerö Line : ms Finlandia liikennöi maanantaiaamun lähdön klo 6 Tallinnasta Helsinkiin ja sen jälkeen alus jää satamaan. Viking Linen tiedotusjohtaja  Johanna Boijer-Svahnström  kertoi sunnuntaina, että laivaliikenteen osalta tukilakot vaikuttavat tuhansiin matkustajiin. Lisätietoa tukilakon vaikutuksista löytyy laivayhtiöiden verkkosivuilta ja somekanavista. Merimies-Unionin puheenjohtajan  Simo Zittingin  mukaan heidän osaltaan tukitoimet ovat voimassa niin kauan kuin Postin riita on ratkaistu. Zittingin mukaan merimiehet kotiutetaan, kun laivat saapuvat satamaan. Hän arvioi, että vaikka sopu syntyisi pian, niin alukset jäänevät satamiin vähintään "useammiksi päiviksi". 3
Ryhor Bruyeu / AOP Suurin osa yli 1 300 linja-autosta jää varikolle pääkaupunkiseudulla Julkinen liikenne takkuaa pääkaupunkiseudulla maanantaina. Suurin osa HSL:n yli 1 300 linja-autosta jää seisomaan varikolle. Muun muassa näillä alueilla HSL:n tukilakko aiheuttaa eniten ongelmia: Hakunila, Pähkinärinne, Tuusula, Sipoo, Kirkkonummi, Espoonlahti, Kivenlahti, Soukka. Raitiovaunu-, juna- ja metroliikenne  kulkee mahdollisesta lakosta riippumatta . Esimerkiksi raitiovaunukuskeja on varauduttu kuljettamaan töihin takseilla. Lisätietoa mahdollisen tukilakon vaikutuksista löytyy HSL:n verkkosivuilta ja somekanavista.

Lue tästä, miten tukilakot vaikuttavat – 300 lentoa perutaan, laivat seisovat satamassa, bussit jäävät varikolle


Summary: Rankkasateet ovat koetelleet Ranskan Rivieran aluetta perjantaista saakka.

Ranskassa kaksi ihmistä on saanut surmansa rankkasateiden aiheuttamissa tulvissa. Lisäksi yksi ihminen on kateissa. Tulvat ovat koetelleet Etelä-Ranskaa perjantaista saakka.
 Toinen menehtyneistä löydettiin Le Muyn alueelta, joka sijaitsee Nizzan ja Marseillen välissä.
 Yhden henkilön raportoitiin kadonneen Le Muyn alueella lauantaina, kun häntä ja muita kuljettanut pelastusvene oli kaatunut. Muut veneessä olleet saatiin pelastettua.
 Viranomaiset eivät ole vahvistaneet, oliko nyt löytynyt henkilö sama kuin kateissa ollut henkilö.
 Toinen menehtynyt löydettiin autosta Cabassen kylän alueelta.
 Rankkasateet ovat saaneet useat joet tulvimaan Etelä-Ranskassa. Tulvat ovat vahingoittaneet rakennuksia ja ne ovat pyyhkineet mukaansa puita, autoja ja veneitä. Useita teitä on ollut poikki ja lentoyhtiöt ovat peruneet lentojaan.
 Sateet jatkuivat alueella sunnuntaina mutta eivät enää yhtä voimakkaina. Tulvaveden odotettiin alkavan laskea sunnuntain aikana, Ranskan ilmatieteen laitos kertoi.

Etelä-Ranskassa kaksi kuollut rankkasateiden aiheuttamissa tulvissa


Summary: Lakkoon osallistuu yhteensä noin 35 000 työntekijää Teollisuusliitosta.

Teollisuusliitto aloittaa kahden viikon kuluttua laajat työnseisaukset edustamillaan toimialoilla.
 Lakot alkavat maanantaina 9. joulukuuta kello 00.00 ja päättyvät keskiviikkona 11. joulukuuta 23.59, Teollisuusliitto kertoo tiedotteessaan.
 Lakkoon osallistuu noin 35 000 työntekijää yhteensä 180 yrityksen toimipisteessä eri puolilla Suomea.
 Työnseisauksen piirissä ovat teknologiateollisuuden, malmikaivosten, kumiteollisuuden, öljy-, maakaasu- ja petrokemianteollisuuden, kemian perusteollisuuden, lasikeraamisen teollisuuden, muovituoteteollisuuden ja kemiantuoteteollisuuden, teknisen huollon ja kunnossapidon sekä mekaanisen metsäteollisuuden sopimisalat ja puolustusministeriön työpaikat.
 – On todella valitettavaa, että joudumme turvautumaan näin koviin otteisiin, mutta muukaan ei nyt näytä auttavan. Jouduimme sunnuntaina katkaisemaan neuvottelumme myös teknologiasektorilla, kun työnantajapuolen halu sopimuksen syntymiseen oli täysin olematon, Teollisuusliiton puheenjohtaja  Riku Aalto  sanoo tiedotteessa.
 Teollisuusliiton mukaan liiton kaikkien sopimusalojen neuvotteluissa työnantajat vaativat runsaasti heikennyksiä nykyisiin työehtoihin. Liiton mukaan suurimmat kiistat ovat koskeneet muun muassa työaikaa.
 Teollisuusliiton viidellä sopimusalalla ollut ylityökielto loppuu sunnuntain ja maanantain välisenä yönä.
 Työnantajapuoli ei halua lyhentää työaikaa
 Teknologiateollisuus sanoo  tiedotteessaan , että Teollisuusliiton palkkavaatimus osoittaa välinpitämättömyyttä työllisyydestä ja talouden realiteeteista.
 Järjestön mukaan maailmantalouden epävarmuus näkyy siten, että teollisuusyritysten tilaukset ovat vähentyneet ja tarjouspyyntöjen määrä on supistunut.
 Teknologiateollisuuden työmarkkinajohtaja  Minna Helteen  mukaan työehtosopimusneuvotteluja on vaikeuttanut Teollisuusliiton kielteinen suhtautuminen kiky-tunteihin ja kaikkiin vaihtoehtoisiin tapoihin sopia työajoista.
 – Työnantajapuolen keskeisin tavoite on kustannuskilpailukyvyn parantaminen. Mikäli työaika lyhenee, se nostaa työnantajan työvoimakustannuksia ja palkankorotuksiin jää vähemmän mahdollisuuksia. Jos taas työajan pidennystä voitaisiin jatkaa, se antaisi tilaa suuremmille palkankorotuksille ja sitä kautta myös palkansaajien ostovoimalle, Helle sanoo tiedotteessa.
 Helle kertoo Ylen haastattelussa, että he ottivat lakkoilmoituksen vastikään vastaan. Työtaistelutoimien mahdollisia vaikutuksia ole siksi vielä ehditty tarkemmin analysoida.
 – Selvää on, että kysymys on varsin merkittävästä työtaistelu-uhasta, koska se kohdistuu käytännöllisesti katsoen koko vientiteollisuuteen.
 Rahallisia vaikutuksia on siis mahdotonta vielä tarkasti arvioida, mutta Helteen näkemys asiasta on synkkä.
 – Tämä vaikeuttaa yritysten tilannetta hyvin vakavasti. Ratkaisut olisi pitänyt pystyä hakemaan neuvottelupöydästä.
 Helteen mukaan teknologiateollisuuden neuvotteluissa tilanne on ollut se, ettei pöydällä ole ollut työehtojen heikennyksiä.
 – Siihen nähden nämä lakkoesitykset ovat täysin ylimitoitetut.
 Kiky kaivertaa myös toista isoa ammattiliittoa
 Ammattiliitto Pro kertoo aloittavansa kolmen vuorokauden työnseisauksen 9. joulukuuta erikseen nimetyissä yrityksissä viidellä sopimusalalla.
 Pron työnseisaus koskee toimihenkilöiden työehtosopimuksen mukaisia töitä teknologiateollisuudessa, suunnittelu- ja konsulttialalla, kemianteollisuudessa sekä kumi- ja lasikeraamisessa teollisuudessa.
 Pro kertoo tiedotteessaan, että liiton ehdoton tavoite on kilpailukykysopimuksen 24 tunnin työajan pidennyksen poistaminen työehtosopimuksista.
 Teknologiateollisuus ja Ammattiliitto Pro eivät ole vielä päässeet neuvotteluissaan edes keskustelemaan palkkaratkaisusta.
 Myös ylempiä toimihenkilöitä edustava YTN jätti sunnuntaina noin 50 teknologiateollisuuden yritystä ja noin 50 000 ylempää toimihenkilöä koskevan  lakkovaroituksen  teknologiateollisuuden sekä suunnittelu- ja konsulttialan sopimusaloille.
 Teknologiateollisuudessa YTN:n kolme päivää kestävä lakko alkaa 9. joulukuuta. Suunnittelu- ja konsulttialalla työnseisaus on tarkoitus toteuttaa kolmessa kolmen päivän jaksossa ajalla 9.–18. joulukuuta.
 Lue lisää
 Sopua ei löytynyt Postin kiistassa – maanantaina laajat tukilakot pysäyttävät liikenteen maalla, merellä ja ilmassa

Lakkosuma kasvaa: Nyt Teollisuusliitto ja Pro ilmoittivat aloittavansa työtaistelut kahden viikon kuluttua – työnantaja: "Lakkoesitykset ovat täysin ylimitoitetut"


Summary: Joulukausi on korkattu eri kaupungeissa.

Joulukausi on avattu tänä viikonloppuna useissa kaupungeissa.
 Muun muassa Jyväskylässä, Riihimäellä, Kuopiossa ja Mikkelissä joulunavausta juhlittiin lauantaina, kun taas Helsingissä, Uudessakaupungissa ja Vaasassa joulukausi käynnistyi sunnuntaina.
 Helsingin Aleksanterinkatu sai juhlavalaistuksensa nyt jo 71. kerran. Valojen sytyttyä joulupukin paraati matkasi läpi Helsingin ydinkeskustan. Valot sytytti pormestari  Jan Vapaavuori .

Helsingin Aleksanterinkadun valot syttyivät – joulukausi avattiin ympäri Suomea


Summary: Upporikas Bloomberg on hankkinut kannatusta patistamalla ilmastoratkaisuihin ja uudistamaan Yhdysvaltain aselakeja, mutta häntä vastustetaan puolueen liberaalimmalla laidalla.

New Yorkin entinen pormestari  Michael Bloomberg  lähtee kisaan demokraattien presidenttiehdokkuudesta.
 Bloomberg ilmoitti kilpaan lähdöstä sunnuntaina kampanjasivuillaan.
 – Lähden presidenttikilpaan  Donald Trumpin  päihittämiseksi ja Amerikan rakentamiseksi uudelleen, Bloomberg ilmoitti.
 Miljardööri  Bloombergin ehdokkuutta oli arvuuteltu jo viikkoja . Aiemmin marraskuussa Bloomberg rekisteröityi ehdokkaaksi Alabaman osavaltion demokraattipuolueen esivaaleihin.
 Hän jätti tuolloin vaaditut asiakirjat, mutta mediatietojen mukaan hän ei ollut vielä tehnyt lopullista päätöstä demokraattien presidenttiehdokaskisaan lähdöstä.
 Bloomberg oli demokraatti vuoteen 2001 asti, jolloin hän siirtyi republikaanien leiriin. Vuonna 2007 hänestä tuli sitoutumaton. Viime vuonna hän palasi demokraatteihin.
 Tiiviit suhteet rahoitusmaailmaan
 Maltillisena pidetyn Bloombergin katsotaan sijoittuvan aatteiltaan poliittiseen keskustaan ja hänellä on tiiviit suhteet rahoitusmaailmaan.
 Hänen on arveltu joutuvan ponnistelemaan etenkin puolueen edistyksellisemmän siiven kanssa. Myös välit vähemmistöihin ovat kireät hänen pormestarikautensa jäljiltä.
 Bloomberg on kasvattanut kannattajakuntaa puolueessa puolustettuaan ilmastokriisin hillitsemistä ja rahoitettuaan Yhdysvaltain aselakien uudistamista ajavia ryhmittymiä.
 Bloomberg on yksi maailman rikkaimmista ihmisistä. Hänen lähipiirinsä on kertonut Bloombergin aikovan käyttää huomattavia summia omaisuudestaan kampanjointiin.
 Bloomberg on kohdannut myös vastustusta demokraattien leiristä. Esimerkiksi demokraattein ehdokkuudesta kisaava  Bernie Sanders  kuvasi perjantaina pitävänsä vastenmielisenä sitä, että Bloomberg tai muut upporikkaat "ostavat" omaisuudellaan vaaleja.
 Lue myös:
 Mediamiljardööri Michael Bloomberg lähtee mukaan demokraattien presidenttikilpaan

New Yorkin ex-pormestari, miljardööri Michael Bloomberg lähtee demokraattien presidenttikilpaan


Summary: Ylen tietojen mukaan työnantajaa edustava Medialiitto oli hylännyt selvitysryhmän esityksen jo ennen sunnuntaita.

Posti-väännön osapuolet kokoontuivat kuulaana sunnuntaiaamuna valtakunnansovittelijan toimistoon Helsingissä.
 Tarkoituksena oli löytää valtakunnansovittelija Vuokko Piekkalan johdolla sopu pääriitaan eli umpisolmuun menneisiin TES-neuvotteluihin Posti- ja logistiikka-alan unionin PAU:n uudesta työehtosopimuksesta.
 Ennen tapaamista osapuolten edustajat ehtivät antaa lyhyet kommentit medialle. Osapuolilla oli erilainen näkemys siitä, kuinka kauan vielä menee, ennen kuin TES-neuvotteluissa saadaan sopu aikaan.
 Työnantajapuolta edustavan Paltan toimitusjohtaja  Tuomas Aarto  sanoi, että auki oli enää muutamia oleellisia kysymyksiä.
 PAU:n puheenjohtaja  Heidi Nieminen  totesi, että on vaikea arvioida, kuinka pitkällä neuvotteluissa ollaan. PAU:ta oli hiertänyt varsinaisesta työehtosopimuksesta erillinen asia, eli Postin tekemä 700 pakettilajittelijan siirto toisen TES-sopimuksen piiriin.
 Posti- ja logistiikka-alan unioni PAU:n puheenjohtaja Heidi Nieminen ja Palvelualojen työnantajat Palta ry:n toimitusjohtaja Tuomas Aarto jatkoivat postilakon sovittelua valtakunnansovittelijan toimistolla Helsingissä sunnuntaina 24. marraskuuta. Seppo Samuli / Lehtikuva
 Ratkaisu TES-umpisolmuun piti alun perin saada kello 15 mennessä. Tiedotusvälineiden kamerat kuvasivat neuvotteluhuoneen ovenkahvaa pitkän aikaa. Lopulta  neuvottelujen kariutumisesta tiedotettiin  hieman kello 18 jälkeen.
 Ensimmäisenä valtakunnansovittelija  Vuokko Piekkala  kertoi, että PAU on hylännyt sovintoehdotuksen. Palta olisi hyväksynyt ehdotuksen.
 Selvitysryhmän puheenjohtaja, EK:n entinen työmarkkinajohtaja  Lasse Laatunen  totesi pettyneenä, että Medialiitto ei hyväksynyt ratkaisuehdotusta.
 Syntipukiksi nimetty Medialiitto julkaisi pian tiedotteen, jossa se kertoi, että Posti Palvelut Oy:hyn siirrettyihin pakettilajittelijoihin olisi noudatettu Paltan ja PAUn välisen työehtosopimuksen ehtoja Medialiitossa.
 Medialiiton työmarkkinajohtaja  Elina Nissi  sanoi tiedotteessa, että Medialiiton jäsenyritykset noudattavat Teollisuusliiton kanssa tehtyjä työehtosopimuksia. Nissin mukaan he tekevät jatkossakin jakelualan työehtosopimukset Teollisuusliiton kanssa.
 Nissi totesi, että he eivät ole Paltan ja PAU:n välillä sovitun viestintä- ja logistiikka-alan työehtosopimuksen osapuoli, eikä heitä voi sellaiseksi pakottaa.
 Ylen tietojen mukaan selvitysryhmän esitys on ollut jo viikkoja sitten sovittelussa esillä, ja Medialiitto on sen hylännyt aiemmin.
 Tilanne Posti-riidassa on edelleen auki ja lopusta ei ole tietoa.
 Lisää aiheesta:
 Yle seuraa: Sopua ei löytynyt Postin kiistassa – huomenna laajat tukilakot pysäyttävät liikenteen maalla, merellä ja ilmassa
 Lue tästä, miten tukilakot vaikuttavat – 300 lentoa perutaan, laivat seisovat satamassa, bussit jäävät varikolle
 Raideliikenne pääkaupunkiseudulla jäämässä mahdollisen työtaistelun ulkopuolelle – bussiliikenne voi lamaantua

Näin eteni Posti-kiistan ratkaisun päivä: Yhden osapuolen tyrmäysisku kaatoi koko rakennelman


Summary: Monet aikuisten joulukalentereiden sisältämät tuotteet voi yhdistää hemmottelun tai rauhoittumisen hetkiin kiireen keskellä. Näitä mielikuvia käytetään myös markkinoinnissa.

Laatukosmetiikkaa, seksileluja, jäätelöä, olutta, teetä... Aikuisten joulukalentereiden buumi on tänä vuonna kasvanut entisestään. Luukkujen sisällössä on yhä enemmän valikoimaa, ja moni maksaa kalenteristaan kymmeniä euroja, jopa useamman satasen.
 Esimerkiksi Helsingin keskustan Sokoksessa suosituimmille kosmetiikkakalentereille kertyi jopa jonotuslistoja ennen kuin ne lokakuussa tulivat myyntiin. Halutuimmat kalenterit olivat hinnoiltaan sadan euron molemmin puolin. Kysyntä on hämmästyttänyt Sokos Helsingin myyntipäällikkö  Minna Miikkulaistakin .
 – Merkkikosmetiikkaa sisältävät laadukkaat, kalliimmat kalenterit ovat nyt olleet se hitti. Vaikka lisäsimme määrää viime vuodesta reippaasti, hittikalenterit ovat loppuneet, Minna Miikkulainen sanoo.
 Sokoksen kosmetiikkakalentereiden ostajia ovat olleet etupäässä naiset, parikymppisistä ylöspäin.
 "Odotuksen tunnehan oli ihana"
 Mikä saa niin monet ostamaan erilaisia valmistajien valitsemia yllätystuotteita aikana, jolloin toisaalta korostetaan tiedostavaa kuluttamista? Jos haluaa joulukalenterin, miksei perinteinen kuva- tai suklaakalenteri riitä?
 Trendianalyytikko  Susanna Björklundin  mukaan monia päätöksiä tehdään valtaosin tunteella rationaalisuuden sijaan. Björklund arvioi, että aikuisten joulukalentereissa osuvat yhteen lapsuuden joulumuistot ja ihmisten taipumus haluta uutta.
 – On helpompaa myydä jotain, kun siihen liittyy tarina ja muistoja. Hyvin moni muistaa sen tunteen, kun sai avata ensimmäisen luukun ja sen jälkeen joka aamu seuraavan. Se odotuksen tunnehan oli ihana, Susanna Björklund sanoo.
 Björklundin mukaan ihmisten käyttäytyminen on usein ristiriitaista. Vaikka kuluttaja miettisi hankintojaan tarkastikin, tiedostavuus ei usein ulotu jokaiseen valintaan. Joulu voi myös olla aikaa, jolloin valinnoissa ei olla niin tiukkoja.
 Lisäksi juuri joulu on se aika vuodesta, johon lahjojen ostaminen ja antaminen kaikkein vahvimmin yhdistyy.
 Kuluttajatutkimuskeskuksen johtaja  Päivi Timonen  uskoo, että joulukalenteri voi olla kurinalaisellekin kuluttajalle lahja itselle. Ehkä myös niille aikuisille, jotka eivät muuten saa lahjoja.
 – Joulu on lahjakulttuurin ja lahjatalouden syvintä maaperää, Päivi Timonen sanoo.
 Monet aikuisten joulukalenterien sisällöistä liittyvät rauhoittumisen tai hemmottelun hetkiin. Rami Moilanen/ YLE
 Mielikuvia rauhoittumisesta ja hemmottelusta
 Monet aikuisten joulukalentereiden sisältämät tuotteet voi yhdistää rauhoittumiseen, hemmotteluun tai joulun odotukseen. Mielikuvia tällaisista pienistä mukavista hetkistä käytetään Päivi Timosen mukaan mukaan myös markkinoinnissa.
 – Esimerkiksi teen tai viinin voimme yhdistää rauhoittumiseen, asettautumiseen ja odottamiseen. Kosmetiikka yhdistetään ehkä henkilökohtaiseen hemmotteluun joulun valmisteluihin liittyvien kiireiden keskellä, Päivi Timonen sanoo.
 Kalentereita voidaan käyttää myös erilaisten tuotteiden esittelyyn, kun samassa pakkauksessa on useita testikokoisia tuotteita.
 Joulukalentereiden suosiota on varmasti lisännyt myös verkkokaupan kasvu. Kun ulkomaisten nettikauppojen valikoima lasketaan mukaan, joulukalentereiden valikoima on valtava.
 Trendit leviävät nykyisin hetkessä, mutta ne myös häviävät nopeasti. Joulukalenteribuumi ei ole pelkästään suomalainen ilmiö, vaan se seurailee globaaleja ilmiöitä.
 Susanna Björklundin mukaan on vaikeaa arvioida, kuinka pysyvä ilmiö aikuisten tavarakalentereista on tulossa.
 – Kun koko ajan ollaan menossa immateriaaliseen suuntaan, en usko että siitä tulisi klassikkoa. Toisaalta joulukalenterikulttuuri on valtavan pitkä. Joulukalenterihan ei ole trendi, vaan osa joulun odotusta, hän sanoo.
 Saksalaisesta nettikaupasta tilatussa joulukalenterissa jokaiselle päivälle on oma pieni äänilevy ja joululaulu.   Rami Moilanen/ YLE
 Joulukalenterin luukuissa on jo jäätelöäkin
 Aikuisten joulukalentereiden sisältämien yllätysten kirjo on laajentunut nopeasti. Eri kuluttajajoukoille on tarjolla tarkasti kohdennettuja tuotteita. Vaikkapa suklaakalentereissa on vaihtoehtoja vegaaneille ja kosmetiikkakalentereissa luonnonkosmetiikan käyttäjille. Moni tekee itsekin vaikkapa kierrätyskalentereita.
 Tänä vuonna Suomessa tuli myyntiin jopa pakastimessa säilytettävä joulukalenteri, jäätelökalenteri.
 – Kun ensimmäisen kerran saimme idean jäätelökalenterista, se kuulosti ihan älyttömältä. Mutta kyllähän me sen teimme. Halusimme saada jäätelökoneelle ja itsellemme töitä myös talveksi, jäätelömestari  Samuli Wirgentius  Vanhan Porvoon Jäätelötehtaalta sanoo.
 Jäätelökalentereita valmistettiin runsaat 2 000 kappaletta, ja niitä on kyselty selvästi enemmän. Ensi vuonna jäätelökalentereita yritetään tehdä suurempi määrä, vaikka ne vaativatkin valmistajilta paljon käsityötä.
 Kuluttajatutkimuskeskuksen Päivi Timosen mielestä jäätelökalenteri on hyvä esimerkki siitä, että joulukalentereihin mietitään nyt aivan kaikenlaisia ideoita.
 – Kyllä se kertoo siitä, että nyt kokeillaan rajoja siinä, mitä kaikkea joulukalenteri voisi olla, Päivi Timonen sanoo.

Miksi 24 luukullista merkkikosmetiikkaa, jäätelöä tai erotiikkaa houkuttelee? Aikuisten joulukalenterit ovat tänä vuonna entistäkin suositumpia


Summary: Tutkijan mukaan Ocasio-Cortez ja presidentti Trumpin suomimat uudet naisedustajat voivat olla merkki muutoksesta Yhdysvaltain sisäpolitiikassa.

Tabujen rikkoja, mestaritviittaaja, piikki lihassa, kansanläheinen faktantarkistaja. Näin kuvataan Yhdysvaltain kongressiedustajaksi New Yorkista viime vuonna valittua  Alexandria Ocasio-Cortezia .
 Ocasio-Cortez on nuorin kongressiedustajaksi valittu nainen Yhdysvaltain historiassa. Ocasio-Cortez on 29-vuotias ja hänen poliittisesta urastaan on tehty lukuisia juttuja, joissa hänet esitetään esimerkiksi karismaattisena politiikan supertähtenä ja jopa ilmiönä.
 – Kyllä hän somen supertähdeltä näyttää. Eri asia on miten hän tavoittaa äänestäjiä. Se on asia, jota ei pysty somelukujen perusteella arvioimaan, sanoo poliittista viestintää ja verkon mainetarinoita tutkinut Helsingin yliopiston tutkija  Salla-Maaria Laaksonen .
 Tasa-arvolain muutoksia kannattava nainen otti selfien kongressiedustajan kanssa huhtikuussa.  Erik S. Lesser / EPA
 Ocasio-Cortezia kutsutaan nimimerkillä AOC. Toinen viime vuosina nimimerkillä kutsuttu ilmiöksi noussut on korkeimman oikeuden tuomari  Ruth Bader Ginsburg , jonka lyhenne on RBG. Hänelle on tehty fanitili sekä on viime vuosina dokumentaarinen ja fiktiivinen  elokuva .
 Ulkopoliittisen instituutin tutkijan  Charly-Salonius Pasternakin  mukaan näitä kahta naista ei voi täysin verrata toisiinsa, mutta heidän ympärilleen kehittyneet ilmiöt kertovat vahvojen henkilöhahmojen tarpeesta politiikassa.
 – Miten ja mitä he tekivät oli erilaista eri aikakausilla, mutta molemmat ovat rikkoneet oman aikansa yhteiskunnan odotuksia siitä, miten henkilön pitäisi toimia ja se voi inspiroida.
 Salonius-Pasternakin mukaan Ocasio-Cortezin todellinen merkitys nähdään vasta vuosien päästä.
 Ocasio-Cortez on osa ensimmäisen kauden edustajien nelikoksi kutsuttua ryhmää, johon kuuluvat myös  Ilhan Omar ,  Rashida Tlaib  ja  Ayanna Pressley . He kaikki kuuluvat etnisiin vähemmistöihin.
 Taustalla tarinat ja oikeat keinot
 Ocasio-Cortezin sosiaalisen median läsnäolo on vahvistunut hänen kongressiuransa aikana niin paljon, että hänen seuraajiensa määrä Twitterissä 10-kertaistui vuoden aikana.
 Laura Merikalla / Yle
 Guardianin  mukaan syy suosioon on Ocasio-Cortezin tapa tehdä tviittaamista.
 Esimerkkeinä tästä ovat tviitti kampanjan aikana rikkimenneistä kengistä sekä video popcornia syövästä ja Ikea-huonekaluja kasaavasta poliitikosta.
 Laaksosen mukaan tapa, jolla Ocasio-Cortez tviittaa ja tekee huomioita sosiaalisessa mediassa muistuttaa niitä nykypäivän keinoja, joita somevaikuttajat käyttävät. Näitä keinoja ovat oman tarinan vahva esiintuominen, eri sosiaalisen median kanavat sekä visuaalinen viestintä eli videot ja naamahymiöiden käyttäminen.
 – Esimerkiksi  Popcorn-video  on todella samaistuttava, koska me kaikki syömme joskus popcornia ja kasaamme Ikea-huonekaluja, sanoo Laaksonen.
 – Video alkaa henkilökohtaisesta kysymyksestä eli siitä miten palautteen kestää. Se käännetään poliittiseksi ja tuodaan mukaan ideologista toisesta huolehtimisen paloa, analysoi Laaksonen.
 Alexandria Ocasio-Cortez tuki tempauksellaan Queensissa matalapalkkaisia baarityöntekijöitä toukokuussa.  Alba Vigaray / EPA
 Salonius-Pasternak puolestaan painottaa Ocasio-Cortezin tarinaa, josta kuultaa amerikkalainen unelma eli ajatus, että mistä tahansa taustasta voi nousta tärkeäksi ja rikkaaksi henkilöksi.
 – Lisäksi kongressissa ja etenkin senaatissa iso osa edustajista on varakkaista ja rikkaista taustoista. Hän ei luontaisesti kuulu siihen toisensa tuntevien juristien joukkoon, mikä lisää hänen kykyään ja haluaan haastaa.
 Ocasio-Cortezin toiminnassa erilaista on myös vastaaminen arvostelijoille. Esimerkiski presidentti  Donald Trump  tviittasi demokraattipuolueen uusien kasvojen olevan edustajat Omar ja Tlaib, mikä ärsyttää Ocasio-Cortezia.
 Ocasio-Cortez vastasi tähän nauravalla hymynaamalla.
 Laaksosen mukaan huumorin tuominen reaktioihin on yksi Ocasio-Cortezin tavasta suitsia vastapuolen huutoja ironisella otteella.
 – Hän tarttuu hienosti häntä kritisoiviin juttuihin huumorilla, mutta toisaalta tuo sen oman ajatuksensa samalla esiin.
 Laaksosen mukaan Suomessa osa naiskansanedustajista tekee samantyyppistä poliittista viestintää sosiaalisessa mediassa, mutta ei näin rohkean humoristisella otteella.
 Hän arvelee, että Ocasio-Cortez myös varmasti tekee läksynsä ja hänen tiiminsä seuraa eri alustojen metriikkaa siitä, mikä toimii ja mikä ei.
 Demokraatit lipuvat vasemmalle?
 Business Insiderin  mukaan Ocasio-Cortez on uusista edustajista ehdottomasti suosituin sosiaalisessa mediassa.
 Laura Merikalla / Yle
 Aivan presidentti Trumpin ja entisen presidentin  Barack Obaman  lukuihin Ocasio-Cortez ei vielä yllä.
 Eri medioiden kirjoitusten mukaan Ocasio-Cortezin sana saattaa painaa demokraattien keskuudessa, sillä hän näyttää vastaavan toiminnastaan suoraan yleisölle eikä rahoittajilleen.
 Ocasio-Cortez on arvostellut hallinnon maahanmuuttoon, vähemmistöihin ja köyhiin liittyvää politiikkaa. Hän kannattaa Yhdysvaltojen liittymistä ympäristösopimukseen, jossa tavoitellaan esimerkiksi nollapäästöjä. Hän on sanonut ajavansa parempaa terveydenhuoltoa ja koulutusta kaikille.
 Alexandria Ocasio-Cortez on demokraattien ensimmäisen kauden edustaja New Yorkista.  Erik S. Lesser / EPA
 Salonius-Pasternakin mukaan Ocasio-Cortezilla ei vielä puolueen sisällä ole perinteisellä tavalla valtaa, kuten esimerkiksi tärkeän komitean puheenjohtajuutta, mutta Ocasio-Cortezin valta on julkisuuden valtaa.
 – Hän voi saada viestinsä tehokkaasti perinteisen median ohi, joka ei vielä pari vuosikymmentä sitten olisi ollut ensimmäisen kauden edustajalle mahdollista. Ennen piti olla nimeltään Kennedy tai jotain vastaavaa, arvioi Salonius-Pasternak.
 Ocasio-Cortezin avustajien on kerrottu haastaneen demokraattijohtajia, kuten puhemies  Nancy Pelosia . Lopulta kaksi Ocasio-Cortezin avustajaa joutui  lähtemään pestistään .
 Kesällä  Pelosin ja Ocasio-Cortezin kerrottiin tavanneen  suljettujen ovien takana sen jälkeen kun sanaharkka demokraattijohdon ja nelikon välillä oli noussut esiin julkisuudessa. Tapaamisen jälkeen Pelosi vakuutti  Twitterissä  kaiken olevan hyvin.
 Tutkijan mukaan demokraattipuolue voi uudistaa esimerkiksi terveydenhuoltoa tai liikkua amerikkalaisten näkökulmasta vasemmalle, sillä onhan aiemminkin näin tapahtunut. Esimerkiksi vuosia sitten kansalaisoikeuksiin tai eläkejärjestelmään tehtiin muutoksia.
 – Paljon riippuu siitä, mihin suuntaan demokraattipuolue lähtee. Puolueen sisällä on niitä, jotka haluavat tehdä hiljalleen muutoksia, kun taas esimerkiksi senaattori  Bernie Sanders  ja Alexandria Ocasio-Cortez näyttäytyvät suuria muutoksia äkkiä haluavina, sanoo Salonius-Pasternak.
 – Sitten se vaatisi värisuoran kongressista presidenttiin ja joitain republikaaneille epämiellyttäviä muutoksia vaalipiirien muodoissa.
 Jos esimerkiksi terveydenhuoltouudistus saataisiin aikaan on mahdollista, että juuri Ocasio-Cortez nähdään tulevaisuudessa suurien muutosten airueena.
 – Tarvitaan nuori joukko, joka on ollut muutosten aikana mukana alusta asti. Tässä voi olla Ocasio-Cortezin mahdollisuus, sanoo Pasternak.
 Viime viikonloppunaObama varoitti puolueensa presidenttiehdokkaita kurkottamasta liian vasemmalle ehdotuksissaan. Obaman mukaan suuri osa amerikkalaisista ei halua "repiä alas" järjestelmää, kirjoitti  BBC .
 Suosio mitataan vaaleissa
 Jos demokraattien keskuudessa on eripuraa nelikon politiikasta ja kannanotoista, arvellaan Ocasio-Cortezin myös perineen  Hillary Clintonin  aseman republikaanimedioiden silmätikkuna.
 Esimerkiksi Fox News raportoi tasaisin väliajoin Ocasio-Cortezista. Tähän Cortez on vastannut esimerkiksi kiittämällä saamastaan huomiosta.
 Tutkijat arvelevat kielteisenkin julkisuuden olevan edustajalle vain kunnia tai mahdollisuus viestiä omasta politiikasta.
 Salonius-Pasternakin mukaan Trump tuskin oikeasti on huolissaan Ocasio-Cortezista juuri nyt, mutta voi nostaa nelikkoa esiin, jotta heitä voidaan käyttää välikappaleena johonkin muuhun.
 Alexandria Ocasio-Cortez edustajainhuoneen komitean istunnossa 12. kesäkuuta 2019.  Jim Lo Scalzo / EPA
 Laaksosen mukaan kaikki mediat nostavat erityisesti nousevia hahmoja, jotka on sanavalmiita ja viestivät rohkeasti myös verkossa.
 – Heiltä tulee helposti sellaisia tviitin mittaisia lainauksia, mistä saa suoraan uutisen. Tällä myös Trump on ratsastanut todella tehokkaasti, että siinä mielessä tämä näyttäytyy monella tapaa vastailmiönä hänelle, sanoo Laaksonen.
 Foxin on pohtinut mielipidekirjoituksessa  Ocasio-Cortezin tulevaisuuden riippuvan seuraavien vaalien äänestäjistä.
 Salonius-Pasternakin mukaan tässä vaiheessa saattaa riittää, että Ocasio-Cortez näyttäytyy vain taistelijana, joka saa ihmiset äänestämään.
 – Vielä Ocasio-Cortezin ei tarvitse näyttää listaa lakialoitteista, jos ihmiset ajattelevat, että heillä on edustaja, joka välittää tunteen taistelemisesta.
 Osa republikaaneista on myöntänyt jopa pitävänsä Ocasio-Cortezin räväkästä tyylistä.
 Näkyvyyttä Trumpin avulla
 Trump nosti naisnelikon julkisuuteen aiemmin tänä vuonna. Ilhan Omar on Minnesotan edustaja, Rashida Tlaib puolestaan on Michiganista edustajaksi valittu demokraatti ja Ayanna Pressleyon Massachusettsin afroamerikkalainen edustaja.
 Trump  kehotti  Twitterissä edustajia "palaamaan sinne mistä nämä ovat tulleet". Jokainen naisista on Yhdysvaltojen kansalainen ja kolme heistä on syntynyt Yhdysvalloissa.
 Demokraattiedustajat Rashida Tlaib, Ilhan Omar, Alexandria Ocasio-Cortez, and Ayanna Pressley puhuivat presidentti Trumpin tviiteistä Washingtonissa 15. heinäkuuta.  Jim Lo Scalzo / EPA
 Presidentin tviitit on tuomittu rasistisiksi ja ne ovat herättäneet ankaraa vastusta paitsi demokraateissa myös republikaanien riveissä.
 Financial Times -lehden toimittaja arveli kohun aikana, että Trump yrittää nelikkoa vastaan hyökkäämällä saamaan demokraatit näyttämään vasemmistopuolueelta, mikä olisi hänelle itselleen edullista seuraavissa presidentinvaaleissa.
 Nelikkoon kohdistunutta sanasotaa on pidetty röyhkeänä myös Yhdysvaltojen ulkopuolella. Saksan liittokansleri  Angela Merkel   puolusti nelikkoa  toteamalla, että presidentin tviitit ovat täysin Yhdysvaltojen suuruuden vastaisia, sillä Yhdysvaltojen vahvuus on kulttuurien monimuotoisuus.
 Salonius-Pasternakin mukaan nelikko tekee hyvin erilaista politiikkaan kukin tahoillaan, mutta heidät saatetaan nähdä pienenä uhkana.
 – Kertoohan se jotain siitä, minkälaisia vastakkaisasetteluja halutaan tehdä, kun Trump tviittaa sellaisella tavalla, jota kukaan modernin ajan presidentti ei olisi voinut tehdä ilman, että siitä olisi tullut valtava tapaus, sanoo Salonius-Pasternak.
 Lähteet:
 AOC, Omar, Pressley, Tlaib: Who are 'the squad' of congresswomen?
  There's something about AOC
 Alexandria Ocasio-Cortez, Crusher of Sacred Cows
 'Change Is Closer Than We Think.' Inside Alexandria Ocasio-Cortez's Unlikely Rise
 Why Trump's superfans dig Ocasio-Cortez
 Lue myös:
 Nuoren naissosialistin voitto ravistelee Yhdysvalloissa demokraattipuoluetta – "Minunlaiseni naiset eivät ole tavallisesti ehdolla"
 Yhdysvalloissa kaksi poliisia erotettiin virastaan – Toivoivat, että demokraattien kongressiedustaja Alexandria Ocasio-Cortez ammutaan
 Edustajainhuone päätti jäädyttää virkasyytemenettelyn Trumpia vastaan
 Edustajainhuone: Trumpin tviitit rasistisia – demokraattiedustaja käynnisti virkasyytemenettelyn presidenttiä vastaan
 Trumpin kritisoimien kongressiedustajien mukaan "räikeän rasistisessa hyökkäyksessä" on kyse harhautuksesta
 Trump vastasi rasistisiksi tuomittujen tviittiensä nostattamaan arvosteluun: He vihaavat maatamme ja rakastavat vihollisiamme
 Trumpia syytetään rasistisesta kielenkäytöstä – demokraatit pöyristyivät presidentin tviiteistä

Kongressin nuori vasemman laidan äänitorvi on somen rocktähti  – Miten paljon Alexandria Ocasio-Cortez vaikuttaa USA:n politiikassa?


Summary: Alustavien tulosten mukaan demokratialiikettä tukevat ehdokkaat olisivat edenneet useissa vaalipiireissä. Ääntenlaskenta on vielä kesken.

Hongkongissa on äänestetty vilkkaasti aluevaaleissa. Äänestysprosentti kipusi huomattavasti korkeammaksi kuin aiemmissa vaaleissa. Viranomaisten mukaan äänestysaktiivisuus nousi yli 71 prosentin.
 Edellisissä vaaleissa uurnilla kävi vain noin 47 prosenttia.
 Äänestäjiksi oli rekisteröitynyt runsaat neljä miljoonaa Hongkongin 7,4 miljoonasta asukkaasta.
 Vaalihuoneet sulkeutuivat iltapäivällä Suomen-aikaa. Tuloksia odotetaan maanantain vastaisena yönä.
 Alustavien tulosten mukaan ja kun ääntenlaskenta on vielä kesken demokratialiikettä tukevat ehdokkaat olisivat menestyneet useissa vaalipiireissä.
 Mielenosoittajat toivovat, että vaalien tulos lähettää demokratiamyönteisen viestin sekä Kiinalle että manner-Kiinan tukemalle Hongkongin hallinnolle.
 Vaaleissa  oli ehdolla yli tuhat ehdokasta . Jaossa oli 452 aluevaltuustopaikkaa. Kiina-myönteisillä puolueilla oli nykyisellä kaudella enemmistö paikoista.
 Hongkongin protestiliike oli kehottanut itsehallintoalueen asukkaita malttiin vaalien alla ja yhteenotoilta vältyttiin vaalipäivänä.
 Demokratiaa tukevat ehdokkaat haluavat kasvattaa valtaansa aluevaltuustoissa, joilla on perinteisesti ollut jonkin verran vaikutusvaltaa itsehallintoalueen aluejohtajan valintaan. Protestoijat ovat vaatineet Hongkongin nykyisen hallintojohtajan  Carrie Lamin  eroa.
 Kiina-mieliset ehdokkaat ovat kannustaneet äänestäjiä tuomaan vaaleissa esiin kyllästymisensä Hongkongissa jo kuukausia jatkuneisiin levottomuuksiin.
 Lue myös:
 “En kertonut vanhemmilleni, miksi itkin” – Hongkongin yhä hurjemmiksi muuttuvat mielenosoitukset rikkovat perheitä ja jakavat kaupunkia

Hongkongissa äänestettiin vilkkaasti aluevaaleissa – Äänestysaktiivisuus kipusi yli 70 prosentin


Summary: Yle tapasi kaksi suomalaista Tiktok-tähteä. Yhteensä heidän videoillaan on lähes viisi miljoonaa tykkäystä.

Tiktok-sovellus tavoittaa nuorisomassat maailmalla ja Suomessa. Tapoja on monia, kun tarkoitus on saada oma video viraaliksi eli leviämään kaikkialle.
 Esimerkki 1
 Neljä suomalaista varusmiestä tanssii Disney-hahmojen hengessä merivoimien aluksessa. Taustalla soi Mikki Hiiren kerhotalo -lastenohjelmasta tutut sävelet.
 Tulos:  kansainvälinen viraalihitti , joka on kerännyt  1,5 miljoonaa  tykkäystä ja  83 tuhatta  seuraajaa. (Varusmiehille tuloksena oli myös  joutuminen päällystön puhutteluun .)
 Esimerkki 2
 18-vuotias  Mikael Rissanen  levittää positiivista energiaa muun muassa tekemällä takaperinvoltteja ja juoksemalla Vantaalla sijaitsevan Kuusijärven hyiseen veteen. Taustalla soi  Mariah Careyn  jouluhitti  All I Want for Christmas Is You  vuodelta 1994.
 Erilaisia videoita Rissanen on julkaissut yli kolmesataa ja tavaramerkkinä niissä on hänen leveä ja tarttuva hymynsä.
 Tulos: yhteensä yli  3 miljoonaa  tykkäystä ja  73 tuhatta  seuraajaa.
 Esimerkki 3
 16-vuotias  Mimosa Jalonen  nappaa kiinni Tiktok-trendistä. Siinä näytellään kohtaus, jossa äiti keskeyttää pitkäksi venähtäneen Facetime-keskustelun keskellä yötä. Tärkeä osa kokonaisuutta on taustalla soiva  Mak Saucen  hitti  Good Morning  ja kappaleen sanoitukset: "Today is a wonderful day".
 Toisessa videossa Jalonen esittelee maistelemisen arvoisia ruokia animaatioelokuvista. Sekin on yksi Tiktokin haasteista.
 Jalosen videoilla musiikin lisäksi ratkaisevat ainakin ilmeet, eleet ja se, mistä Tiktok parhaiten tunnetaan: huulisynkkaus eli lip sync. Videoita Jalonen on julkaissut 24.
 Tulos: yhteensä  1,6 miljoonaa  tykkäystä ja  62 tuhatta  seuraajaa.
 Viraaliksi viidessätoista sekunnissa
 Tiktokissa satelee tykkäyksiä omassa luokassaan verrattuna muihin somepalveluihin, mutta millainen sisältö siellä vetää puoleensa?
 Mimosa Jalosen mukaan tärkeintä on löytää oma tapa tehdä sovelluksessa trendaavia haasteita.
 – Pohjaidean voi saada muilta, mutta mukana pitää olla jotain omaperäistä. Muuten kaikki kommentoivat, että joo, tämä on kopioitu.
 Mikael Rissanen ei usein lähde mukaan trendeihin, vaan hän suunnittelee sisältönsä alusta loppuun itse.
 – Positiivisuus vie eteenpäin, ja samalla voi erottua muista. Se on se juttu, Rissanen sanoo.
 Jalonen on onnistunut julkaisemaan pari viraaliksi levinnyttä videota. Rissanen laskee viraalikategoriaan yhden videonsa. Määritelmä on tulkintakysymys, mutta molemmilla heistä on useita videoita, jotka ovat saaneet yli satatuhatta tykkäystä ja vielä moninkertaisesti näyttökertoja.
 – En mä enää seuraa, lähteekö videot maailmalle. Pitää vain luottaa siihen, että lähtevät, Rissanen sanoo.
 – Onhan se aika jännittävää, kun video lähtee leviämään, ja sitä on kiva seurata, kun tykkäysmäärät kasvavat, Jalonen toteaa.
 Valmiiksi trendaaviin haasteisiin kannattaa lisätä jotain omaa, toteaa Mimosa Jalonen. Kuvakaappaus Tiktokista
 Parhaiten Tiktokin henkeä kuvastaa varusmiesten Disney-tanssivideo. Se on ainoa nimimerkin julkaisema video, ja sillä  sai huomiota  jopa juontajatähti  Ellen DeGeneresiltä . (Katso DeGeneresin  video tästä .)
 Maailmanlaajuinen kuuluisuus todellakin odottaa vain 15 sekunnin päässä. Salaisuus on For You -sivu, joka takaa valtavan huomion. Portinvartijana toimii algoritmi.
 – Parasta Tiktokissa on just se, että siellä kuka tahansa voi saada videonsa kaikkien nähtäville.
 Tiktok on paikka, josta löytää musiikkia
 Tiktok-videoiden taustalla soiva musiikki on olennainen osa kokonaisuutta. Sovellus tarjoaa käyttäjille löydettäväksi uutta musiikkia, ja tavallaan se samalla muokkaa heidän musiikkimakuaan.
 – Olen löytänyt treenilistaani sieltä paljon kappaleita. Mukana on tullut pari ulkomaalaistakin, vaikka en yhtään kuuntele ulkomaalaista musiikia, Rissanen toteaa.
 Armeija-aikoja enteilevä video on yksi Mikael Rissasen tykätyimmistä. Kuvakaappaus Tiktokista
 Jalonen on huomannut vaikutukset käytännössä.
 – Tiktok-biisit jäävät tosi helposti päähän, ja kaikki aina hyräilevät tai laulavat niitä koulussa.
 Ajan hermolla olevat musiikintekijät julkaisevat nyt kappaleita, joissa on meemipotentiaalia. Ilman Tiktokia ei olisi esimerkiksi  Lil Nas X :ää, eikä hänen  Old Twon Roadiaan , joka on vuoden isoin hitti. Kappale viihtyi Billboardin Hot 100 -listalla pidempään kuin yksikään toinen kappale historian aikana.
 Uusien hittien lisäksi Tiktok ohjaa käyttäjät klassikkojen äärelle. Parasta aikaa sovelluksessa trendaa esimerkiksi Rissasenkin käyttämä  All I Want For Christmas Is You .
 Vastaavasti sovelluksessa siirtyvät sukupolvelta toiselle ikoniset elokuvakohtaukset ja musikaalimusiikki. Hyvä esimerkki on  Tim Burtonin  ohjaama  Beetlejuice -elokuva. Se sai ensi-iltansa vuonna 1988. Uudestaan elokuva heräsi henkiin viime vuonna, kun siitä tehtiin Broadway-musikaali.
 Tiktokin myötä Beetlejuice on nyt osa nuorisokulttuuria.
 – Kun siitä oli Tiktokissa kaikkea, huomasin, että haluaisin nähdä myös sen alkuperäisen elokuvan, Jalonen sanoo.
 Rissasen treenilistalle on kerääntynyt ajan myötä uutuuksien lisäksi kauan sitten julkaistuja kappaleita.
 – Sellaisia nostalgisia. Sitä miettii, että ai niin, tää on hyvä biisi, laitan tän listalle.

Tiktokissa kuka tahansa voi olla tähti, ja samalla sovelluksesta löytyy kappaleita omalle soittolistalle – "Kaikki hyräilevät Tiktok-biisejä koulussa"


Summary: Eurooppa-myönteinen istuva presidentti on voittamassa vaalit yli 60 prosentin kannatuksella, kertovat ovensuukyselyt.

Romanian istuva presidentti  Klaus Johannis  on voittamassa jatkokauden  presidentinvaalin toisella kierroksella , kertovat ovensuukyselyt.
 Kyselyjen mukaan Johannis olisi saamassa noin 64-66 prosenttia äänistä. Vastaehdokas, sosiaalidemokraattien  Viorica Dancila , olisi saamassa 33 prosentin äänisaaliin.
 Eurooppa-myönteinen keskustaoikeistolainen Johannis on tunnettu korruption vastustajana ja oikeusvaltion puolustajana.
 Johannis on luvannut lisätä korruption vastaisia toimia sekä edistää oikeuslaitoksen uudistamista. Romanian peräkkäiset sosiaalidemokraattiset hallitukset ovat hidastaneet erityisesti oikeuslaitoksen uudistamista ja heikentäneet sen riippumattomuutta.
 Euroopan unioni on arvostellut nykyisen hallituksen toimia.
 Lue myös:
 Romanialaiset jälleen kaduilla – mielenosoitukset suurimpia sitten Ceaușescun syrjäyttämisen

Ovensuukyselyt: Romanian presidentti saamassa jatkokauden


Summary: Postin kiistaan ei löytynyt ratkaisua sunnuntaina.

Postin lakot jatkuvat 22. joulukuuta asti, kertoo Posti- ja logistiikka-alan unioni PAU  tiedotteessaan .
 Lisäksi lakot laajenevat Postin toimihenkilö- ja myymälätehtäviin koko maassa. PAU:n hallitus päätti asiasta tänään illalla.
 Jo tähän mennessä lakko on koskenut postinjakelua, postinkäsittelyä, pakettilajittelua ja postinkuljetusta.
 Uutena lakkoon liittyvät toimihenkilö- ja myymälätehtävät koskevat joitakin satoja ihmisiä, arvioi PAU:n tiedottaja STT:lle.
 PAU hylkäsi  tänään sunnuntaina valtakunnansovittelijan sovintoehdotuksen, koska 700 pakettilajittelijan asiasta jätetty ratkaisuehdotus ei kelvannut Medialiitolle.
 Aiheesta lisää:
 Sopua ei löytynyt Postin kiistassa – maanantaina laajat tukilakot pysäyttävät liikenteen maalla, merellä ja ilmassa
 Viking Line varautuu maanantaina uhkaavaan Postin tukilakkoon – viisi laivaa jäämässä satamaan, vaikutusta tuhansiin matkustajiin
 Analyysi: Posti olisi avaamassa pakettialan halpuutuskierteen – myös kilpailijat uhkaavat leikata palkkoja, jos valtionyhtiö saa tahtonsa läpi
 Postikärhämän lyhyt historia – mistä kaikki sai alkunsa ja miksi kiistassa ajauduttiin täydelliseen umpikujaan?

PAU: Postin lakot jatkuvat lähes jouluun asti – laajenevat toimihenkilö- ja myymälätehtäviin


Summary: Kiti Vauhkosen työmatkalla auton keulaan hyppäsi peura viikko sitten. Moni auto joutuu lunastukseen pahimpana peurakolariaikana.

Kiti Vauhkosen  ensimmäinen itse ajettu peurakolari tapahtui hyvin nopeasti.
 – Ei siinä kerennyt ajatella yhtään mitään. Ensimmäiset fiilikset oli, että olenko minä kunnossa, Vauhkonen kertoo hetkestä, kun peura hyppäsi auton eteen Hämeenlinnan ja Hattulan rajamailla. Auto meni lunastuskuntoon.
 Marraskuu on ollut pahinta peurakolareiden aikaa. Myös vakuutusyhtiöissä peurakolareiden määrän lisääntyminen on jo huomattu. Vakuutusyhtiö Ifistä arvioidaan, että Etelä-Suomessa riski törmätä eläimeen on kasvanut viimeisten kolmen vuoden aikana lähes 50 prosenttia ja keskisessäkin Suomessa noin 30 prosenttia.
 Vakuutusyhtiö saattaa korvata myös hinauksen kolaripaikalta. Nina Keski-Korpela / Yle
 Ifissä keskimääräinen korvaus eläinkolarista on yli 3100 euroa. Näin laskettuna vakuutusyhtiöt joutuivat korvaamaan viime vuonna peurakolareita liki 20 miljoonalla eurolla.
 Täpäriä tilanteita lähes päivittäin
 Kiti Vauhkoselle peurakolari ei ollut yllätys, pikemminkin ajan kysymys, sillä peuroja on työmatkan varrella on näkynyt usein. Täpäriä tilanteita on ollut kymmenkunta.
 Reilun viikon takaisessa törmäyksessä auto meni apukuskin puolelta ruttuun, muun muassa ajovalo vaurioitui ja peltiä meni kasaan. Peurakolarissa rikkoontuvat helposti valojen umpiot, keulan etusäleikkö, jäähdytin ja usein myös rekisterikilpi menee ruttuun.
 Kiti Vauhkonen arvelee, että 15 vuotta vanha ajopeli saattaa mennä jopa lunastukseen. Toistaiseksi auto on korjaamolla ja käytössä on vara-auto. Nyt kiikarissa on uuden auton hankkiminen.
 Onnettomuuden toinen osapuoli peura jäi tien oheen loukkaantuneena ja riistamies kävi lopettamassa sen.
 – Kyllä nämä eläimet pelottavat. Varsinkin nyt, kun on ollut sateista keliä ja hyvin pimeää. Ojanpenkoille tulee vilkuiltua entistä tarkemmin. Pimeällä tulee myös hidastettua vauhtia.
 Vauhkosen työmatka vaatii kuitenkin autoa.
 – Kolari ei saa vaikuttaa ajamiseen. Tien päälle vaan mahdollisimman nopeasti.
 Vakuutusmaksut saattavat nousta
 Peurakolarien määrä on ollut marraskuussa huomiota herättävän suuri. Hämeen alueella poliisi on kirjannut viimeisen viikon sisällä yli sata hirvieläinonnettomuutta. Onnettomuudet ovat olleet enimmäkseen peuran ja auton yhteentörmäyksiä.
 Valot rikkoontuvat lähes kaikissa peurakolareissa. Nina Keski-Korpela / Yle
 Poliisi arvioi, että onnettomuuksien lisääntymisen seurauksena vakuutusmaksut tulevat nousemaan jollain syklillä.
 Viime vuonna peurakolareita tilastoitiin yli 6200. Reilun 3000 euron tapauskohtaisella korvauksella laskettuna vakuutusyhtiöt joutuivat korvaamaan peurakolareita liki 20 miljoonalla eurolla.
 Lisäksi tulevat mahdolliset henkilövahingot ja kustannukset sijaisautoista. Peurakolareissa sattuu kuitenkin henkilövahinkoja vähemmän kuin hirvikolareissa.
 Metsäkauriin kanssa törmäyksiä sattui viime vuonna yli 4000, hirvikolareitakin liki 2000.
 Marraskuinen työmatka pahinta aikaa
 Tilastokeskuksen tilastot tukevat havaintoa peurakolareiden lisääntymisestä. Synkintä aikaa onnettomuuksien suhteen on marraskuu. Kanta-Hämeessä sattui toissavuoden marraskuussa 161 auton ja valkohäntäpeuran välistä törmäystä, viime vuonna 193. Se tekee keskimäärin kuusi ja puoli peurakolaria päivässä.
 Eniten peurakolareita sattuu  Varsinais-Suomessa, Kanta-Hämeessä, Pirkanmaalla ja Uudellamaalla. Myös metsäkaurisonnettomuuksien määrä on kasvussa. Loka-, marras- ja joulukuun lisäksi kauriskolareita sattuu paljon myös touko-kesäkuussa.  Hirvikolarien määrä  sen sijaan on ollut laskussa.
 Hirvi-, peura- ja kaurisonnettomuuksien suhteen pahinta aikaa ovat aamu- ja iltahämärän aika. Varsinkin marraskuussa nämä ajat sattuvat yksiin työmatkaliikenteen huipun kanssa. Marraskuu on myös valkohäntäpeurojen kiima-aikaa.
 Näin toimit eläinkolarissa
 Törmäyksen jälkeen tärkein tehtävä on varoittaa muuta liikennettä, jotta estetään lisäonnettomuudet. Varoituskolmio on syytä viedä 200-300 metrin päähään tien onnettomuusalttiimmalle puolelle ja kytkeä auton hätävilkut päälle.
 Kuollut eläin tulee siirtää pois tieltä. Nina Keski-Korpela / Yle
 Riistakolarista tulee aina soittaa yleiseen hätänumeroon 112 ja ilmoittaa tapahtumapaikka mahdollisimman tarkasti. Loukkaantuneen eläimen saa lopettaa, jos sen osaa tehdä.
 Jos eläin jatkaa matkaansa, sitä ei kannata etsiä, vaan jättää tämä työ asiansa osaavalle jäljestäjälle. Samalla vältetään eläimen jälkien sotkeentuminen.

Peurakolareista iso lasku autoilijalle –  3000 euron tälli syntyy helposti


Tanskalaisen Heavy rock -yhtyeen Volbeatin huominen konsertti Hartwall-areenalla on peruttu. Asiasta tiedottaa konsertin järjestäjä Live Nation.
 Korsertin järjestäneen yhtiön tiedotteen mukaan syynä on Postin tukilakko, joka pysäytti Suomen lipun alla kulkevan rahtilaivaliikenteen.
 Suomen Merimies-Unioni laajensi maanantaina tukilakkoaan ja tämän vuoksi Suomen lipun alla liikennöivät laivat, jotka saapuvat Suomen satamiin kello 6 jälkeen maanantaina, jäävät satamiin.
 Keikalle ostetut liput voi Live Nationin mukaan palauttaa Ticketmasterille.
 Järjestäjän mukaan vaihtoehtoja konsertin toteuttamiseksi selvitettiin viimeiseen asti, mutta tiukkojen kiertueaikataulujen vuoksi keinoa siihen ei löytynyt.

Volbeat-yhtyeen huominen keikka Helsinki Areenalla peruuntuu – järjestäjän mukaan Postin tukilakon vuoksi


Summary: Pääministeri Antti Rinteen (sd.) mukaan Postilla on ollut suunnitelmia "pitkin matkaa".

Pääministeripuolue SDP:n tänään tiistaina medialle antamien tietojen mukaan omistajaohjauksesta vastaava ministeri  Sirpa Paatero  (sd.) sai tietää Postin päätöksestä tehdä liikkeenluovutus ja siten siirtää 700 pakettilajittelijaa edullisemman työehtosopimuksen piiriin vasta, kun päätös oli jo tehty.
 SDP:n tekemän muistion mukaan Postin hallitus teki matkan San Franciscoon Yhdysvaltoihin 10.–18. elokuuta. Matkan aikana tehtiin päätöksiä henkilöstöön liittyen. Näiden joukossa oli myös nyt kiistan aiheena oleva, 700 pakettilajittelijaa koskeva päätös.
 Ratkaisut esiteltiin Paaterolle vasta 21. elokuuta, kun ne oli jo tehty. Postin johdon tuolloin kertomien tietojen mukaan työehtosopimus vaihtuisi 1. marraskuuta alkaen. Tapaamisessa ei luovutettu Paaterolle kirjallista materiaalia.
 Posti korosti sekä 29. elokuuta julkaisemassa mediatiedotteessaan että 28. elokuuta antamassaan luottamuksellisissa muistioissa marraskuun 1. päivää, eikä muista päivistä SDP:stä annettujen tietojen mukaan ollut puhetta. Paatero jäi siihen käsitykseen, että 1. marraskuuta on asiassa oleellinen päivämäärä.
 Kun Postin työntekijät valmistautuivat työtaisteluihin, Paatero ilmoitti 3. syyskuuta aikalisästä kiistan ratkaisuun. Tuolloin hänen erityisavustajalleen viestitettiin, että onhan ministeri tietoinen liikkeenluovutuksen jo tapahtuneen.
 Jälkikäteen on varmistunut, että liikkeenluovutus oli esillä jo 21. elokuuta, mutta Paatero ei tuolloin kiinnittänyt asiaan huomiota, koska piti 1. marraskuuta työehtosopimuksen siirron osalta tärkeimpänä päivänä.
 Paatero on luvannut kommentoida asiaa eduskunnassa vielä tänään tiistainana. Ennen täysistunnon alkua hän ei vielä suostunut puhumaan asiasta kollegansa kuolemaan vedoten.
 Tiistain täysistunnon aluksi  eduskunnassa järjestettiin hiljainen hetki  perjantaina kuolleen  Antti Rantakankaan  (kesk.) muistoksi.
 – Kollegani on kuollut, meillä on juuri hiljainen hetki, hän sanoi.
 Rinne: Olen nähnyt kolme asiakirjaa
 Pääministeri  Antti Rinne  (sd.) kertoi puolestaan tiistaina tiedotusvälineiden edustajille eduskunnassa, että sai itse tietää syyskuussa Postin aikeista siirtää 700 pakettilajittelijaa Teollisuusliiton ja Medialiiton työehtosopimuksen piiriin.
 – Se taisi olla 3. päivä syyskuuta, kello 11.15, jotain niillä paikkeilla, Rinne sanoi.
 Rinteeltä kysyttiin, onko asia ollut keskusteluissa jo aiemmin kesällä tai keväällä.
 – Tiedän sen, että Postilla on ollut tällaisia suunnitelmia pitkin matkaa. Nyt on kysymys siitä, miten päätöksiä on lähdetty tekemään.
 Rinne kertoo nähneensä kolme asiakirjaa liittyen Postin tapaukseen.
 – Siellä on olemassa Postin tiedote elokuun 28. päivältä, jossa puhutaan vain ja ainoastaan marraskuun 1. päivästä. Sitten siellä on omistajaohjauksen ministerille ja virkamiehille tehty muistio, jossa on kysymyksiä ja vastauksia. Sieltä löytyy vain ja ainoastaan marraskuun 1. päivä. Sitten olen nähnyt myös sen aineiston, joka on esitetty 21. elokuuta ministeri Paaterolle, Rinne sanoi.
 Hänen mukaansa viimeisen aineiston yhteenvedossa hyvin yksiselitteisesti todetaan, että 1. marraskuuta 2019 tapahtuu liikkeenluovutus ja työehtosopimuksen vaihtuminen.
 – Mitään muita päivämääriä tästä yhteenvedosta ei löydy, pääministeri sanoi.
 Rinne kertoo, ettei ole ehtinyt seurata tämän päivän neuvotteluita. Häneltä kysyttiin myös, nauttiiko Paatero hänen luottamustaan.
 – Kyllä. Se on selvää, Rinne vastasi.
 TES-siirto on herättänyt ristiriitaisia lausuntoja
 Julkisuudessa on kiistelty viime viikkojen ajan siitä, missä vaiheessa pääministeri Rinne ja omistajaohjauksesta vastaava ministeri Sirpa Paateroovat olleet tietoisia Postin liikkeenluovutuksesta sekä sitä seuranneesta 700 pakettilajittelijan työehtosopimuksen vaihtumisesta ja onko tällä ollut ministereiden tuki.
 Postin  vt. toimitusjohtaja Turkka Kuusisto totesi viikko sitten, että siirrolla on ollut valtion omistajaohjauksen tuki . Paatero totesi samana päivänä  Ylelle, että siirto on "tosiasia" .
 STT vahvisti myöhemmin, että valtion omistajaohjausosasto antoi aiemmin syksyllä tukensa Postin pakettilajittelijoiden siirrolle toiseen työehtosopimukseen.
 STT:n tietojen mukaan omistajaohjausosasto antoi tukensa kokonaisratkaisulle, johon kuuluu myös 27 kuukauden siirtymäaika. Posti ja valtion omistajaohjaus keskustelivat asiasta loppukesästä ja alkusyksystä.

SDP pani jakoon muistion postikiistan vaiheista – Rinne vakuuttaa, että ministerit saivat tiedon 700 pakettilajittelijan siirrosta jälkikäteen


Summary: Internetissä on levinnyt väitteitä siitä, että koalat olisivat sukupuuton partaalla Australian maastopalojen takia.

Niin maailmalla kuin Suomessa levisi viime viikolla  video pahoin palaneesta  koalasta, jonka australialainen isoäiti kävi pelastamassa viime hetkellä.
 Australialaiset tv-yhtiöt kuvasivat paikallisen pariskunnan nopeita toimia, joilla noukittiin puusta palovammoja saanut koala Long Flatissa, Uudessa Etelä-Walesissa. Koalaa valeltiin vedellä ja se käärittiin huopaan, vietäväksi 40 kilometrin päässä sijaitsevan Port Macquarien koalasairaalaan.

 Tiistaina Ellenborough Lewis -koalaa hoitanut sairaala kertoi  sosiaalisessa mediassa  joutuneensa nukuttamaan eläimen lopullisesti, sillä sen palovammat olivat liian vakavia.
 Huoli koaloiden kohtalosta ei kuitenkaan ole päättynyt tähän. Internetissä puhutaan jo siitä, kuinka pahasti Australian maastopalot ovat vahingoittaneet koaloita.
 Yksi termi, jota on käytetty on "toiminnallinen sukupuutto". Termi tarkoittaa sitä, että yksilöitä suvunjatkamiseen ei ole tarpeeksi tai eläinlajilla ei enää ole tiettyä roolia ekosysteemissä.
 Vuonna 2016 arvioitiin, että koalapopulaatiot ovat vähentyneet 24 prosenttia viimeisen kolmen sukupolven aikana. Australiassa koaloja ei saa tappaa, mutta hyvin vähän koalojen elinalueista on suojeltua metsää.
 Koalat sukupuutossa pian?
 Koaloja on Australiassa noin 80 000 eläimen kanta, ja hitaasti liikkuvat eläimet ovat helppo saalis nopeasti eteneville lieskoille. Yhden arvion mukaan sadat koalat ovat kuolleet tässä kuussa raivonneissa paloissa.
 Koaloiden elinalue on pääasiassa Läntisessä-Australiassa.  National Geographic, Harri Vähäkangas / Yle
 Asiantuntijoiden mukaan koalalajin tulevaisuus saattaa olla vaarassa. Kuitenkaan niin paha tilanne ei ole, että voisi puhua jo "toiminnallisessa sukupuutossa", kirjoittaa  National Geographic  -lehti.
 – Koaloiden sukupuutto ei tapahdu näin äkkiä, sanoo Tasmanian yliopiston professori  Chris Johnson  lehdelle.
 Hänen arvionsa mukaan koaloiden populaatiot pienenevät monista syistä tulevaisuudessa, mutta vain yksi tapahtuma ei voi aiheuttaa sukupuuttoa.
 – "Toiminnallinen sukupuutto" -termin käytössä on ärsyttävää se, että se viittaa niin lopulliseen tilanteeseen, josta ei ole enää paluuta, sanoo  New York Times  -lehdelle professori  Jacquelyn Gill  Mainen ilmastonmuutosta tutkivasta instituutista.
 Hänen mukaansa koaloiden suojelu kärsii jos ihmiset kuvittelevat, ettei toivoa suojella koaloita enää ole.
 Asiantuntijat tyrmäävät esimerkiksi huhut, joiden mukaan jopa 80 prosenttia koaloiden elintilasta on tuhoutunut paloissa.
 Koaloita uhkaavat tulipalojen lisäksi rakentaminen, eukalyptus-puiden ravintoarvojen heikentyminen saasteiden takia, koirien hyökkäykset sekä esimerkiksi klamydia.
 Tulipalot tuhoavat myös helposti eukalyptus-puita. Tutkijoiden mukaan osa populaatioista saattaa olla kärsinyt enemmän kuin toiset maastopaloissa.
 Koalojen määrää on vaikea laskea, sillä niiden reviirit ovat niin laajat ja ne menevät piiloon puiden latvoihin.
 Koalat voivat kuitenkin myös myöhemmin vallata takaisin alueita, joilla tulipalot ovat riehuneet.
 Sydämet heltyivät
 Vapaaehtoiset pelastivat palovammoja saaneita koaloja Port Marquarien lähellä 2. marraskuuta. Nathan Edwards / BACKGRID / AOP
 Pörröisten ja hitaiden eläinten kohtalo on liikuttanut ihmisiä.
 Joukkorahoitussivusto GoFundMe kertoi, että koaloille on määrä kerätä miljoona Australian dollaria eli lähes 620 000 euroa. Kampanja nousi rahasummalla tämän vuoden suurimmaksi. Reutersin mukaan lahjoituksia ovat tehneet yli 20 000 ihmistä eri maissa.
 Myös Hollannissa käsityökerho tempaisi ompelemalla lapasia haavoittuneille koaloille, kertoo  SBS Dutch  -televisiokanava. Kintaat lähetetään toiselle puolelle maapalloa lentokoneella. Lentoyhtiö KLM suostui kuljettamaan ne Kuala Lumpuriin asti, josta australialaislentoyhtiö Qantas vie laatikon Brisbaneen.
 Ilmeisesti myös australialaiset ovat lahjoittaneet paljon lapasia, sillä Port Macquarien koalasairaala on tiedottanut, ettei tarvitse enää lahjoituksia.
 Lue myös:
 Australiassa 50 vuotta asunut suomalainen – "En ole koskaan nähnyt mitään tällaista"
 Sydneyssä köhitään savusumussa, koalat pakenevat liekkejä – onko Australian katastrofin taustalla kaksinapainen sääilmiö?
 Australian maastopalot näkyivät jopa Sydneyn kuuluisien nähtävyyksien läheisyydessä – taksikuski Ylelle: "Tämä on pelottavaa"

Australian maastopaloissa pelastettu kuuluisa koala kuoli – Koaloja on yhä vähemmän monesta syystä, palot pahentavat tilannetta


Summary: Paperi- ja puunjalostusteollisuus tarvitsee yhä enemmän sahanpurua raaka-aineeksi selluntuotantoon. Sahanpuru on myös  energianlähteenä ja siitä suunnitellaan polttoainetta.

Suomessa ei mene hitustakaan sahanpurua hukkaan. Sahanpurusta saattaa tulla jopa pulaa.
 Maamme sahateollisuuden käyttämästä 26 miljoonasta kuutiometristä puuta syntyy vuosittain noin 3,3 miljoonaa kiintokuutiometriä sahanpurua, josta suurin osa päätyy energiantuotantoon poltettavaksi.
 Noin kolmannes sahanpurusta käytetään raaka-aineena paperi- ja puunjalostusteollisuudessa, mutta tehtaiden puruntarve on kasvamassa.
 Kun kaikki maassamme syntyvä sahanpuru on jo käytössä, on purua entistä vaikeampi saada.
 – Myös sahanpuruun toimivat markkinatalouden lait. Kysynnän kasvaessa hinta nousee. Vielä parisen vuotta sitten sahanpurulla oli menekkiongelmia, kertoo Sahateollisuus ry:n toimitusjohtaja  Kai Merivuori .
 Merivuori korostaa, että puuperäisillä polttoaineilla korvataan fossiilisia polttoainetta. Hänestä on kuitenkin toivottavaa, että sahanpurun jalostusarvoa pystyttäisiin nostamaan nykyisestä.
 Suomen sahateollisuuden vuosittain käyttämästä noin 26 miljoonasta kuutiometristä puuta syntyy sivutuotteena noin 3,3 kiintokuutiometriä sahanpurua.  Heikki Haapalainen / Yle
 Sekä energia- että paperinjalostusteollisuus hankkii kuitenkin sahanpurua sieltä, mistä sen ostaminen on taloudellisesti järkevintä.
 – Kotimaan lisäksi purua on tuotu Kotkaan esimerkiksi Baltian maista ja Venäjältä, joista kuljetusmatka jää lyhyemmäksi kuin esimerkiksi Rovaniemeltä, kertoo Kotkamills Oy:n hankintajohtaja  Jouni Pekonen  sanoo.
 Sellua ja mustalipeää
 Muun muassa kuluttajapakkauskartonkeja ja laminaattipaperia Kotkassa valmistava Kotkamills Oy käyttää Suomen teollisuuslaitoksista eniten sahanpurua. Tehdas tarvitsee sitä selluloosan valmistukseen.
 –Tällä hetkellä sahanpurua toimitetaan tehtaalle 500 kilometrin säteeltä Kotkasta noin 13 500 rekkakuormallista vuodessa, Pekonen kertoo
 Noin puolet Kotkamills Oy:n tytäryhtiölle Kotkamills Absorbexille toimitetusta 0,7 miljoonan kiintokuutiometrin sahanpurun massasta jalostuu Kotkan tehtailla paperin raaka-aineeksi ja lopusta syntyy mustalipeää, jota hyödynnetään tehdasintegraatin bioenergiantuotannossa.
 Sahojen varsinaisten  sahateollisuuden tuotteiden lisäksi kysyntää riittää nykyään myös sahanpurulle.  Mikko Savolainen / Yle
 Kun mustalipeän orgaaninen aines poltetaan tehtaan kiertoprosesseissa, syntyy höyryä, jota tehdas käyttää sellun valmistukseen, kartongin, paperin ja sahatavaran kuivaukseen ja sähköntuotantoon.
 – Höyrystä saatavan bioenergian ansiosta tehtaamme on miltei omavarainen energian suhteen, kertoo Kotkamills Oy:n hankintajohtaja Jouni Pekonen.
 Lämpö- ja voimalaitoksia
 Suomen sahanpurusta päätyy noin 30 prosenttia hiiltä sitovaan käyttöön, kuten paperin ja puulevyjen valmistukseen. 70 prosenttia päätyy polttoon joko sellaisenaan tai pelleteiksi jalostettuina.
 Eteläisessä Suomessa merkittävimpiä sahanpurun energiakäyttäjiä ovat kunnalliset lämpölaitokset ja Pohjois-Suomessa kaukolämpölaitokset, jotka tuottavat sahanpurusta myös sähköä.
 – Päästöoikeuksien muutoksen myötä valtion tuki metsähakkeen käyttöön polttoaineena on loppunut, joten nykyään metsähake, puru ja puunkuori ovat hinnaltaan tasavertaisia raaka-aineita niin paperinjalostus- kuin energiateollisuudelle, kertoo Sahateollisuus ry:n toimitusjohtaja Kai Merivuori.
 Yksi maamme suurimmista puuta polttoaineenaan käyttävistä voimalaitoksista on Turun Seudun Energiantuotannon Naantalin suurvoimalaitos, joka kuluttaa energiapuuta noin kaksi ja puoli miljoonaan irtokuutiometriä vuodessa. Sahanpurun osuus puun kokonaiskulutuksesta on noin kymmenisen prosenttia.
 – Sahanpuru tulee tehtaalle vielä toistaiseksi kotimaasta, mutta metsähaketta saadaan myös Venäjältä ja Baltian maista, kertoo Turun Seudun Energiantuotanto Oy:n polttoaineen hankinnasta vastaava  Sanna Alitalo .
 Kotkamills Absorbex Oy:n tehtaalla sahanpurusta jalostetusta selluloosasta valmistetaan laminaattipaperia.  Antti Vettenranta 2019
 Poriin suunnitellaan suurta biokonversiotehdasta, joka valmistaisi sahanpurusta ja kuorikkeesta bioetanolia, ligniiniä ja biokaasua. Laitos tuottaisi päätuotteenaan bensiiniin sekoitettavaa bioetanolia noin 25 000 tonnia vuodessa. Sivutuotteena syntyisi biokaasua noin 15 000 autolle.
 Alustavan suunnitelman mukaan biokonversiotehdas on määrä ottaa käyttöön vuonna 2023.
 Sahanpurusta suunnitellaan erotettavan myös  valkuaisainetta kalanruokaan ja mahdollisesti jopa ihmisravintoon.
 Hiiltä sitova laminaatti
 Kotkamills Absorbex Oy on yksi maailman suurimmista laminaattipaperin valmistajasta. Sen 165 000 tonnin vuosituotannosta 95 prosenttia menee vientiin.
 –Tuotteiden merkittävimpiä loppukäyttökohteita ovat dekoratiiviset ja tekniset korkeapainelaminaatit. Niiden eli ikilevyjen pitkän käyttöiän ansiosta sahanpurun hiili sidotaan lopputuotteessa jopa kymmeniksi vuosiksi, Pekonen kertoo.
 Hän on huolissaan siitä, miten valtio alkaa mahdollisesti jatkossa ohjata sahanpurun käyttöä.
 – Sahanpurun käytön tukeminen esimerkiksi uusiutuvien polttonesteiden valmistuksessa johtaisi siihen, että hiiltä sitovat käyttökohteet joutuisivat kustannuskehityksessä epäedulliseen asemaan.
 Laminaattipaperimarkkinan kasvaessa Kotka Mills Absorbex Oy:n tavoitteena on nostaa paperintuotantonsa 165 000 tonnista 250 000 tonniin vuodessa.
 Tuotannon lisääminen edellyttää nykyisen paperikoneen modernisointia ja investointia kokonaan uuteen erikoispaperikoneeseen. Kotkamills Oy työllistäisi laajentamisen myötä nykyisten 530 työntekijän lisäksi 30 uutta työntekijää.
 Pekosen mukaan tuotannon kasvattaminen vaatii myös, että tehtaalle pystytään hankkimaan noin miljoona kuutiometriä nykyistä enemmän sahanpurua vuodessa.
 – Muutos on välttämätön nousevan paperituotannon edellyttämän raaka-aineen riittävyyden turvaamiseksi, Pekonen kertoo.

Yllättävä raaka-ainepula pelottaa teollisuutta – Suomessa ei ole tarpeeksi sahanpurua, ja kohta sitä ollaan valmiita ostamaan vaikka ulkomailta


Summary: Nainen tuomittiin kolmannen kerran eläinsuojelurikoksesta.

Ylöjärveläinen nainen on tuomittu elinikäiseen eläinpitokieltoon. Pirkanmaan käräjäoikeus määräsi naisen eläinsuojelurikoksesta lisäksi yhdyskuntapalvelukseen 120 tunniksi.
 Nainen oli tuomittu jo aiemmin eläinsuojelurikoksesta kolmen kuukauden ehdolliseen vankeuteen. Nainen ei olisi saanut ottaa koeajan aikana eläimiä, mutta hänellä oli niitä silti. Tuorein tuomio on jo kolmas vastaavanlainen rikos, josta nainen on tuomittu.
 Vuoden 2014 tarkastuksen mukaan naisella oli 260 eläintä, myöhemminkin kymmeniä. Naisella oli muun muassa kissoja, koiria, hevosia, lampaita ja jopa kilpikonnia. Joukossa oli tuolloin myös muun muassa kanoja, muita lintuja, pieniä jyrsijöitä, kaneja, vuohia, nautoja ja sika.
 Oikeuden mukaan naisessa on sellaista vakavaa piittaamattomuutta eläinten hyvinvoinnista, että häntä on pidettävä pysyvästi kykenemättömänä tai soveltumattomana eläinten pitoon tai hoitoon.
 Eläimille ei ollut puhdasta vettä ja ruokaa
 Tällä kertaa ylöjärveläisellä tilalla oli oikeuden mukaan koiria ja kissoja likaisessa ja epähygieenisessä tilassa.
 Koirien ulkotarhassa ei ollut riittävää sääsuojaa. Pihamaa oli täynnä erilaisia romuja, minkä takia se on ollut turvallisuusriski eläimille. Koirille ja kissoille ei ollut sisätiloissa eikä ulkotarhassa tarjolla juomavettä eikä niille soveltuvaa ravintoa.
 Koirien karvapeitteitä ei ollut hoidettu, eikä vammoja hoidettu.
 Lampaiden ja vuohien käyttämissä tiloissa ilmanlaatu oli heikentynyt ja tilojen pohja oli hyvin märkä ja huonosti kuivitettu. Lampailla ja vuohilla ei ollut tarjolla juomavettä, rehua eikä sopivaa makuupaikkaa. Vuohien sorkat olivat kasvaneet pitkiksi.
 Kanojen pitopaikka oli likainen ja ilmanlaatu heikentynyt sekä tarjolla oleva vesi oli likaista.
 Hevosten tarhan aitarakenteet olivat huonokuntoisia ja turvattomia. Hevosilla ei ollut tarjolla riittävää sääsuojaa. Tallirakennuksen pohja oli hevosen ulosteiden peitossa ja täysin kuivittamaton. Hevosten karsinoissa oli myös romua. Hevosille ei ollut niille sopivaa makuupaikkaa eikä tarjolla ollut vettä eikä rehua. Hevoset olivat myös likaisia sekä karvapeitteet ja kaviot olivat hoitamattomia.
 Nainen kiisti syytteen ja väitti, että hän ei hoitanut eläimiä enää eläintenpitokiellon jälkeen. Hän vetosi asuneensa muualla.
 Oikeus ei uskonut väitteeseen, koska nainen oli nähty tilalla ja hän kertonut tarkastuskäynnillä osallistuvansa eläinten hoitoon.
 Ylöjärveläinen mies tuomittiin myös eläinsuojelurikoksesta määräaikaiseen eläintenpitokieltoon ja 70 päiväsakkoon.
 Kaksi muuta perheenjäsentä tuomittiin lievistä eläintensuojelurikoksista sakkoihin.
 Tuomiot eivät ole lainvoimaisia.
 Lue lisää:
 Asiantuntija eläinsuojelurikoksista: "Ulostetta voi olla puoli metriä ja ruoka homeessa" – katso, milloin rikoksista rangaistaan ja milloin ei
 Ylen selvitys: Lemmikkejä ammutaan, puukotetaan, kuristetaan ja jätetään heitteille – "Kaikilla ei tarvitse olla oikeutta lemmikkieläimeen"
 Nainen piti 260 eläintä kotitilallaan – ehdollista vankeutta eläinten kaltoinkohtelusta

Nainen piti 260 eläintä kotitilallaan ja sai tuomion kaltoinkohtelusta, jatkoi silti – nyt oikeus määräsi elinikäiseen eläintenpitokieltoon


Varusmiehinä aloittavien alokaskirjeet viivästyvät postilakon vuoksi, ilmoittaa Puolustusvoimat.
 Palveluksensa tammikuussa aloittavien kannattaa vastata alokaskyselyyn netissä. Joukko-osastojen alokaskirjeet löytyvät sähköisinä versioina Puolustusvoimien  verkkosivuilta .
 Alokaskirjeeseen tutustuminen ja sen kysymyksiin vastaaminen on erittäin tärkeää, jotta Puolustusvoimat saa tiedon alokkaan palvelustehtävätoiveista. Kirje sisältää tietoa palveluspaikasta ja sen tarjoamista koulutusvaihtoehdoista.
 Puolustusvoimat ilmoittaa jo postittaneensa tammikuussa palveluksen aloittavien alokaskirjeet, mutta niiden saapuminen perille lykkäytyy  postilakon  takia.
 Lue aiheesta lisää:
 Näin postin lakko ja tukilakot jatkuvat: 10 000 postilaista voi lakkoilla lähes jouluun, laivat ovat jumissa, ensi viikolla myös junat
 Ratkaisun etsintä postikiistaan jatkuu – Pöydällä käynyt useita vaihtoehtoja

Alokaskirjeet viivästyvät postilakon vuoksi – sähköiset versiot täytettävissä netissä


Summary: Jyväskylä pyysi kuudelta taiteilijalta luonnokset sadan tuhannen euron muistomerkkiin Matti Nykäselle.

Päätöksenteko Jyväskylään sijoittuvasta mäkikotka  Matti Nykäsen  muistomerkistä lähestyy. Samaan aikaan  Keskisuomalainen kertoo  (tilaajille), että yksikään patsasluonnoksista ei ole Nykäsen omaisille mieluisa.
 Matti Nykäsen äiti  Vieno Nykänen  kertoo Keskisuomalaisessa, että perhe on alusta asti toivonut muistomerkiksi näköispatsasta. Samalla koko perhe toteaa kuitenkin, että kyse on kaupungin eikä perheen hankkeesta, eivätkä he vastusta muistomerkkiä.
 Omaiset toivovat edelleen, että näköispatsas pystytettäisiin jonnekin.
 Jyväskylän kaupunki  pyysi kesällä kuudelta taiteilijalta luonnoksen  Nykäsenmuistomerkiksi. Muistomerkin budjetti on sata tuhatta euroa, ja ehdotukset edustavat nykykuvanveistoa.
 Taiteilijoiden ehdotukset Matti Nykäsen muistomerkiksi vaihtelevat vakavasta leikittelevään – katso kuvat kuudesta kandidaatista
 Jyväskylän kaupungin muistomerkkityöryhmää johtaa kaupunginhallituksen puheenjohtaja  Meri Lumela  (vihr.). Lumelan mukaan kaupunki on ollut tietoinen siitä, että Nykäsen omaiset toivovat näköispatsasta.
 – Luonnoksissa ei sellaista ole. Nyt me mietimme, miten prosessista saadaan paras mahdollinen lopputulos, Lumela sanoo.
 Patsasluonnoksista on järjestetty yleisöäänestys, ja sen tulokset otetaan päätöksenteossa huomioon.
 – Tavoitteena on mahdollisimman hyvä lopputulos, joka ilahduttaa meitä kaikkia. Muistomerkin tavoitehan ei ole pelkästään kunnioittaa, vaan myös ilahduttaa, sanoo Lumela.
 Muistomerkistä päättää Jyväskylän valtuusto näillä näkymin helmikuussa.
 Näköistaiteen haaste: miten tavoittaa jotain olennaista
 Jyväskyläläinen pitkän linjan taidekriitikko ja -kuraattori  Hannu Castrén  sanoo, että Nykänen on suomalaisten suurmiesten kansainvälisessä sarjassa. Se tarkoittaa, että myös muistomerkillä on maailmanlaajuista merkitystä.
 Näköistaidetta Castrén pitää ongelmallisena, muun muassa siksi, että näköistaide ei tahdo koskaan olla riittävän näköistä.
 – Näköistaiteen yksi ääripää on kuin vahakabinetti, ja mieluummin puhuisinkin esittävästä taiteesta. Nykytaide on kaikkiruokaista, ja sisältää myös esittävää taidetta, Castrén sanoo.
 Näköispatsaiden toinen ongelma, että kriteerinä ei pidetä tyyliä, vaan yksinkertaisesti sitä, näyttääkö teos esittämältään henkilöltä.
 – Haasteena näköistaideteoksessa on tavoittaa jotain olennaista kohteestaan. Wäinö Aaltonen onnistui siinä Paavo Nurmen patsaassaan, mutta miten tavoittaa Nykänen, joka lentää ja lentää eikä meinaa tulla alas ollenkaan? Ei onnistu sillä, että tekee näköistaiteellisen pysäytyskuvan – jollaiset usein ovatkin tökeröitä.
 Julkisen nykytaiteen tekemisessä pitää Castrénin mukaan olla peräänantamaton, mutta hän näkee ongelmia siinä, keneltä taiteilijoilta luonnoksia on ylipäätään pyydetty.
 – Miksi ei laiteta Matti Nykäsen hyppyrimäkeä huippukuntoon. Huippuvalaistaan ja järjestetään siellä vuosittainen kansainvälinen hyppykilpailu, ja vaiheessa kaksi katsotaan jotain veistotaiteellista osuutta, hän sanoo.

Perhe toivoo Matti Nykäselle näköispatsasta, Jyväskylä suunnittelee modernia muistomerkkiä – Keskisuomalainen: yksikään kuudesta luonnoksesta ei miellytä omaisia


Summary: Malissa on kuollut yhteensä 38 ranskalaissotilasta sen jälkeen, kun Ranska liittyi jihadistien vastaiseen taisteluun.

Malissa 13 ranskalaissotilasta on kuollut, kun kaksi helikopteria törmäsi toisiinsa ilmassa maanantaina, kertoo Ranskan presidentinkanslia.
 Onnettomuus tapahtui maanantai-iltana maan pohjoisosassa kesken sotilasoperaation. Ranskalaissotilaat olivat olleet nokittain jihadistitaistelijoiden kanssa.
 Kyseiset jihadistit ovat olleet viime viikkoina monien kuolemiin johtaneiden Pohjois-Malissa tehtyjen iskujen takana, kertoo presidentinkanslia.
 Kuolleiden joukossa on muun muassa kuusi upseeria. Maanantain onnettomuuden kuolonuhrit mukaan lukien on ranskalaissotilaita kuollut Malissa yhteensä 38 sen jälkeen, kun Ranska puuttui maan tilanteeseen vuonna 2013.
 Ranskalla on maassa joukkoja noin 4 500 osana sen Barkhane-operaatiota. Operaation päällimmäisenä tavoitteena on paikallisten turvallisuusjoukkojen kouluttaminen. Sotilaat kuitenkin osallistuvat myös kapinallisten vastaisiin operaatioihin.
 Onnettomuudesta tehdään selvitys
 Onnettomuudesta on aloitettu selvitys, kertoo Ranskan puolustusministeri Florence Parly lausunnossaan.
 Puolustusministeriölähteiden mukaan Tiger-taisteluhelikopteri törmäsi armeijan isompaan Cougar-kuljetushelikopteriin.
 Presidentinkanslian mukaan Ranskan presidentti Emmanuel Macron osoitti uhrien perheille ja läheisille surunvalittelunsa ja vakuutti heille maan järkähtämätöntä solidaarisuutta.
 Helikopteriturma oli Ranskan armeijan suurin yksittäinen menetys sitten vuoden 1983. Tuolloin Libanonin pääkaupungissa Beirutissa sijaitsevaan Drakkar-rakennukseen iskettiin. Iskussa kuoli 58 laskuvarjojoukkojen jäsentä.
 Helikoptereita Ranskan armeijan tukikohdassa Malissa.  Michele Cattani / AFP
 Malissa on ollut lukuisia kapinallisiskuja, jotka ovat kohdistuneet muun muassa armeijan etuvartioasemiin. Pelkästään marraskuun alussa kuoli muutaman päivän aikana 50 ihmistä.
 Mali sijaitsee Afrikassa Sahelin alueella. Alueella on ollut runsaasti jihadistitoimintaa vuoden 2012 jälkeen. Jihadistien iskuista ovat kärsineet Sahelin alueella myös Niger, Burkina Faso ja Tshad.

Malissa 13 ranskalaissotilasta on kuollut kahden helikopterin törmättyä toisiinsa


Summary: Vuoden suurin elintarviteollisuuden investointi on tehty Kalaneuvoksen tehtaalle Sastamalaan.

Kotimainen kalanjalostus on keskittynyt kahden suuren perheyrityksen ympärille.
 Oululainen Hätälä ja Hukkasen suvun Kalaneuvos Sastamalassa tuottavat suurimman osan kuluttajille päätyvistä kalajalosteista. Markkinoilla on myös ulkomaisessa omistuksessa olevien yhtiöiden tuotteita.
 Luonnonvarakeskuksen tuoreen tilaston mukaan  kalan kulutus  laski vuonna 2018 hieman.
 Tilastojen mukaan kotimaisista kaloista eniten, 1,2 kiloa asukasta kohti, syötiin kirjolohta. Ulkomaisista kaloista eniten kului kasvatettua lohta, jota suomalainen söi 3,5 kiloa. Tuontilohen kulutus väheni edellisvuoteen verrattuna 13 prosenttia.
 Kulutuksen lasku johtui vapaa-ajan kalastuksen vähenemisestä ja heikoista muikkusaaliista.
 Kehitys ei näy markkinoilla, sillä Kalaneuvoksen toimitusjohtaja  Veijo Hukkasen  mukaan kysyntää kuitenkin riittää ja tuotannossa on pullonkauloja.
 – Suomeen tarvitaan lisää kirjolohen kasvatuslupia, ettei tarvitse olla niin paljon tuontikalan varassa, Hukkanen sanoo.
 Pitkän linjan kala-alan tekijä tuntee markkinoiden heilahtelut. Norjan lohi säätelee maailmanmarkkinahinnat ja raaka-aineen hinta vaihtelee rajusti vuoden aikana.
 Hukkasten perheyritys on kasvanut viime vuosina yritysostojen takia. Nyt Kalaneuvos-konsernilla on hallussaan koko kirjolohen tuotanto poikaskasvatuksesta kuluttajan lautaselle asti. Yritysryppääseen kuuluu isoja kalankasvattamoja.
 Tämä antaa mahdollisuuden pitää raaka-aineen hinta tasaisena, sillä kalaa jalostetaan vauhdilla. Päivässä Kalaneuvoksen tehtaalla savustetaan 40 000 kiloa ja fileoidaan jatkossa 70 000 kiloa kalaa.
 Hukkasen perheyrityksen usko kalamarkkinoihin on vahva ja siitä osoituksena on nyt tehty jättimäinen tehdaslaajennus.
 Kalaneuvos-yhtiö lisää savukalan tuotantoa. Sillä uskotaan olevan markkinoita myös ulkomailla. Markku Sandell / Yle
 Pohjoismaiden suurin kalansavustamo rakennettiin Sastamalaan
 Lämminsavukalan menekki kotimaan markkinoilla on hyvä. Sastamalan tehdaslaajennuksen myötä savustusuuneja on nyt 13 ja myös fileointilinjoja on lisätty.
 Kaikkiaan laajennukseen ja laitteistoihin on investoitu lähes 28 miljoonaa euroa. Savustuksen ja fileoinnin kapasiteetti yli kaksinkertaistuu. Uusia työpaikkoja syntyy kolmisenkymmentä.
 – Muutama vuosi on tehty plussan puolella tulosta, jotta uskalsimme tehdä tällaisen riskisijoituksen, toimitusjohtaja Veijo Hukkanen selittää.
 Tuotanto kaksinkertaistuu lähivuosina ja Hukkanen uskoo kasvun jatkuvan. Tällä hetkellä liikevaihdosta 70 prosenttia tulee kalajalosteista ja 30 prosenttia kokonaisen, peratun kalan myynnistä.
 Huolena on kuitenkin kotimaisen kalan saatavuus. Kalaneuvos-konserniin kuuluva Nordic Trout kasvattaa kirjolohia Manner-Suomessa, Ahvenanmaalla ja Ruotsissa. Lisää kasvatuslupia ei kuitenkaan ole tullut, vaikka kalankasvatuksen ympäristökuormitus on laskenut vuosikymmenten takaisesta.
 Norjalaista lohta yritys tuo kylmäkuljetusrekoilla Lofooteilta. Se on kotimaisen kirjolohen ohella yrityksen pääraaka-aineita. Myös kasvatettua siikaa jalostetaan, ja luonnonkaloista eniten käytetään silakkaa ja muikkua.
 Lämminsavukala on suosittu tuote kotimaan markkinoilla. Markku Sandell / Yle
 Silakan kulutus kasvaa hiljaa
 Silakkasaalis vastaa yli 90 prosenttia Suomen luonnonkalasaaliista, mutta suurin osa siitä päätyy rehuteollisuuden raaka-aineeksi. Rehua käyttävä turkistarhaus ei tällä hetkellä ole erityisen kannattavaa ja uhkana on myös koko elinkeinon loppuminen.
 Mihin silloin päätyisivät miljoonat silakkakilot, jotka nyt nostetaan merestä?
 Kalaneuvos-yhtiön varatoimitusjohtaja  Toni Hukkanen  myöntää, että siinä on miettimisen paikka.
 – Onneksi meille on syntynyt Suomeen kalajauhotehdas ja mahdollisesti lisääkin tulee. Se on yksi vaihtoehto, Hukkanen tuumii.
 Työpaikkaruokalat ja ravintolakeittiöt käyttävät tällä hetkellä niukasti silakkatuotteita. Toni Hukkasen mukaan Turun yksikössä valmistetaan vielä perinteistä suolasilakkaa, mutta sen merkitys on pieni.
 – Silakastahan saa aivan loistavia nahattomia tuotteita, Hukkanen sanoo.
 Uusia tuotteita etsitään koko ajan ja Kalaneuvoksen silakkakaura-pyörykkä on saanut kuluttajilta hyvän vastaanoton.
 – Moni ihminen haluaa syödä kalaa. Halutaan syödä kevyemmin, mutta kalaan ei välttämättä haluta koskea itse. Kymmenen vuoden aikana on nähty valtava muutos siinä, kuinka ruodottomat tuotteet hallitsevat nyt kokonaismyyntiä, Toni Hukkanen kuvailee kehitystä.
 Hukkasen mukaan koko ajan kehitetään uusia tuotteita, mutta kuluttajat silti lopulta päättävät, mitkä niistä jäävät tuotantoon.
 Särkikalojen hyödyntämiseksi on ollut useita eri hankkeita ympäri maata. Ongelmana on riittävän raaka-aineen saanti läpi vuoden, koska kesällä särkikaloissa olevien makuhaittojen takia saalismäärät ovat pieniä.
 Toni Hukkanen kertoo yrityksen olleen mukana särki- ja sulkavamassan hyödyntämishankkeissa, mutta tulokset eivät ole olleet rohkaisevia. Särkimassan hinta nousee helposti kolminkertaiseksi kirjolohi- tai lohimassaan verrattuna.
 Lue myös:
 Suomeen nousee mullistavia kalankasvattamoja – kävimme teollisuushallissa, jossa muhii vastaisku Norjan lohelle

"Suomeen tarvitaan lisää kirjolohen kasvatuslupia", sanoo jätti-investoinut yritys – Maailmanmarkkinahinta tempoo Norjan lohen tahdittamana


Summary: Lakko koskee kaikkiaan kymmentä Turun kaupungin omistamaa yhtiötä.

Julkisten ja hyvinvointialojen liitto (JHL)

Julkisten ja hyvinvointialojen liitto JHL aloittaa uuden lakon Turun kaupungin omistamaa Arkeaa vastaan.
 Uuteen lakkoon liittyvät nyt JHL:n jäsenet Arkean lisäksi nyt myös muissa Turun kaupungin omistamissa yhtiöissä.
 Lakkoon liittyvät JHL:n tiedotteen mukaan Turku Energian, Kuntecin, Kaarean, Kaarean Kunnossapidon, Lounais-Suomen Jätehuollon, Turun Sataman, Turun Kaupunkiliikenteen, Turun Seudun Veden, Turun Seudun Vesihuollon ja Turun Seudun Puhdistamon.
 Lakko rajataan niin, että se ei vaaranna kenenkään henkeä, turvallisuutta tai omaisuutta. Lakko ei koske viranhaltijoita eikä työllistettyjen töitä, kertoo JHL tiedotteessaan.
 Uusi lakko alkaa keskiviikkona 27. marraskuuta kello 00.00 aamulla ja päättyy perjantaina 29. marraskuuta kello 24.00.
 Näin lakko vaikuttaa eri yrityksissä
 Uutinen päivittyy.
 Lue lisää:
 Ammattiliitto JHL suunnittelee uutta lakkoa Turussa – ilmoittaa lakkotoimista jo tällä viikolla
 Turun Arkeaan kohdistunut lakko jätti koululaiset ilman aterioita – Aluehallintovirasto saanut jo kanteluita

JHL aloittaa uuden lakon Turun kaupungin omistamaa Arkeaa vastaan – lakko laajenee kaikkiin Turun omistamiin yhtiöihin


Summary: Matkapalveluja tarjoavaa Whim-mobiilisovellusta pyörittävä yhtiö syyttää HSL:ää toiminnan tahallisesta vaikeuttamisesta. HSL kiistää väitteet.

Parisen vuotta sitten Helsingin markkinoille rynnineestä Whim-mobiilisovelluksesta voi ostaa Helsingin seudun liikenteen eli HSL:n, Taksi Helsingin, Lähitaksin sekä Veho- ja Sixt-autovuokraamojen palveluja. Myös palveluiden maksaminen hoituu samassa sovelluksessa.
 Whimin keskeisiä yhteistyökumppaneita ovat siis HSL, muutamat vuokra-autoyhtiöt ja useat taksiyritykset.
 HSL:n ja liikkumisvaihtoehtoja tarjoavan Whimin välille on kuitenkin syttynyt lihava riita palvelujen tarjoamisesta.
 Whim-mobiilisovellusta pyörittävän yhtiön MaaS Globalin toimitusjohtajan  Sampo Hietasen  mukaan esimerkiksi taksit ovat olleet alusta lähtien innoissaan palvelun kehittämisestä, mutta ongelmia on sen sijaan syntynyt julkisomisteisen HSL:n kanssa.
 MaaS Globalin toimitusjohtajan Sampo Hietasen mukaan yhtiö on tehnyt Kilpailu- ja kuluttajavirastolle tutkintapyynnön HSL:n toiminnasta.  Antti Kolppo / Yle
 "HSL on tahallaan vaikeuttanut palvelujen tarjoamista"
 Whim-mobiilisovellusta pyörittävän yhtiön toimitusjohtajan Sampo Hietasen mukaan HSL on tahallaan vaikeuttanut Whimin palvelujen tarjoamista. Hietasen mukaan yhtiö on tehnyt Kilpailu- ja kuluttajavirastolle tutkintapyynnön HSL:n toiminnasta. Asiasta on kanneltu marraskuun alussa myös oikeusasiamiehelle.
 – Haluamme selvittää, onko HSL:n toiminta ollut asiallista ja lain mukaista, Hietanen sanoo.
 Hietanen muistuttaa, että edellisen liikenne- ja viestintäministerin  Anne Bernerin  (kesk) esittelemä uusi liikennepalvelulaki edellyttää yrityksiä avaamaan järjestelmiensä rajapintannat toisilleen. Tavoitteena on, että eri yhtiöiden tietojärjestelmät toimisivat yhteen siten, että esimerkiksi Whimillä voi ostaa HSL:n lipun tai taksikyydin.
 Kun Bernerin ajama uudistus tuli voimaan vuonna 2018, useimpien julkisen liikenteen yhtiöiden rajapinnat olivat täysin kehittymättömiä. Esimerkiksi Whim laskutti käyttäjiltä kuukausimaksua, jolla oli mahdollisuus ajaa rajattomasti Helsingin julkisessa liikenteessä. Whimin käyttäjän oli kuitenkin ostettava jokaista matkaa varten kertalippu.
 Mistään tahallisesta toiminnan vaikeuttamisesta ei suinkaan ole kysymys.  HSL:n osastonjohtaja Ilmari Mäkinen
 Hietasen mukaan tilanne on parantunut, mutta hänen mielestään se on yhä verrattain huono suhteessa lain vaatimuksiin.
 Jos Whimin käyttäjä haluaa tilata taksin, Whim saa yhteyden suoraan taksiyrityksen tilausjärjestelmään. HSL:n lippujärjestelmään Whim ei kuitenkaan pääse, vaan tilaus kiertää HSL:n oman sovelluksen kautta.
 Hietanen sanoo, että palvelun käyttäjälle asetelma on hankala. Esimerkiksi kuukausilippua ostavan käyttäjän on ensin maksettava Whimin palvelu ja tämän jälkeen siirryttävä HSL:n sivustolle ja tehtävä vielä vahva tunnistautuminenkin esimerkiksi pankkitunnuksilla.
 – Rajapinnat eivät ole aidosti avoimia.
 Mobiilisovellus voisi korvata oman auton
 MaaS Global on ensimmäisten palvelujentarjoajien joukossa pyrkinyt siihen, että mobiilisovelluksen käyttäjä voisi korvata oman auton kuukausimaksullisella palvelulla. Yritys on kehittänyt Whim-sovelluksen, jonka avulla voi käyttää julkista liikennettä, takseja ja vuokra-autoja. Kalleimmillaan sovelluksen käyttö maksaa 500 euroa kuussa, jolloin kaikkia sovelluksen liikennemuotoja voi käyttää rajattomasti.
 Whim-sovellusta voi toistaiseksi käyttää Helsingin seudun ohella Britanniassa ja Belgiassa.  Antti Kolppo / Yle
 Whim-sovellusta voi toistaiseksi käyttää Helsingin seudun ohella Britanniassa ja Belgiassa. Helsingin seudulla palvelu näyttäisi kiinnostavan asiakkaita: kuukausimaksun maksavien käyttäjien määrä vaihtelee Hietasen mukaan 5 000:n ja 10 000:n välillä.
 Pian sovellus otetaan käyttöön myös Wienissä, ja jatkosuunnitelmiin kuuluvat esimerkiksi Singapore ja Tokio. Talouslehti Forbes on kutsunut Whimiä ”liikkumisen netflixiksi”.
 HSL kiistää syytökset laittomuuksista
 Heinäkuun alussa Liikenne- ja viestintävirasto määräsi VR:n, HSL:n ja Matkahuollon muuttamaan järjestelmänsä uuden lain mukaiseksi. Matkahuolto lupasi korjata asian huomautuksen saatuaan.
 VR on jo uudistanut lippukauppansa, minkä seurauksena sen lippuja voi jo ostaa Whim-sovelluksen kautta.
 HSL:n kohdalla tilanne on edelleen se, että lipun saa Whim-sovelluksen kautta, mutta asiakas joutuu asioimaan myös HSL:n sivustolla.
 Helsingin seudun liikenne kiistää Whimin väitteet toiminnan tarkoituksellisesta vaikeuttamisesta. HSL:n osastonjohtajan  Ilmari Mäkisen  mukaan HSL:n toiminta on uuden liikennepalvelulain mukaista.
 – Mistään tahallisesta toiminnan vaikeuttamisesta ei suinkaan ole kysymys.
 Mäkisen mukaan kiista johtuu siitä, että HSL katsoo olevansa julkinen toimija, joka ei voi avata rajapintojaan yhdelle yritykselle.
 – Siellä kulkee luottamuksellista tietoa, jonka osalta tietoturvallisuutta ei voi vaarantaa. Myös EU:n tietosuojalainsäädäntö velvoittaa meitä, Mäkinen sanoo.
 Mäkinen: Kiista johtuu uusista säännöksistä ja lain tulkinnasta.
 Mäkinen muistuttaa, että HSL on yhdeksän kunnan muodostama kuntayhtymä. HSL:n liikenteen kustannuksista vain puolet katetaan lipunmyynnillä. Loput joukkoliikenteen kustannuksista maksavat veronmaksajat.
 – Joukkoliikenteen järjestäminen on viranomaistoimintaa, ei markkinatoimintaa, Mäkinen sanoo.
 Hänen mukaansa on hyvä, että viranomaiset Kilpailu- ja kuluttajavirastossa ratkaisevat asian.
 MaaS Globalin Hietanen hämmästelee Mäkisen esittämiä näkemyksiä.
 – Liikenne- ja viestintävirastokin on todennut, ettei vahva tunnistautuminen voi olla edes HSL:n tapauksessa ainoa vaihtoehto, Hietanen sanoo.
 HSL:n osastonjohtajan Ilmari Mäkisen mukaan kyse onkin juuri uusista säännöksistä ja uuden lain tulkinnasta.
 Ulkomaalaiset yhtiöt kiinnostuneita Suomen markkinoista
 Mäkinen sanoo, että HSL on neuvottelemassa vastaavien palveluiden tuomisesta myös muiden yritysten kanssa. Joukossa on suomalaisia ja kansainvälisiä toimijoita, joita kaikkia on kohdeltava tasapuolisesti.
 MaaS Globalin toimitusjohtaja Sampo Hietanen ennakoi, että kiistan viranomaiskäsittelyt voivat viedä pitkään, ja sinä aikana ulkomaiset toimijat valtaavat markkinoita. Esimerkiksi Hollannissa alalle on tullut nopeasti useita yrityksiä.
 Viime vuonna Whimiä pyörittävän MaaS Globalin liikevaihto oli 4,7 miljoonaa euroa, mutta liiketappiota kertyi yli 12 miljoonaa euroa. Toiminta pyörii nyt sijoittajien rahoilla. Hietasen mukaan yritys odottaa pääsevänsä voitolliseksi vuosina 2021–2022.

Helsingin seudun liikenne joutui myrskyn silmään: Syytös laittomuuksista ja kantelu oikeusasiamiehelle – "Onko toiminta asiallista?"


Summary: Puhemies Matti Vanhanen välitti sunnuntaina koko eduskunnan osanoton Rantakankaan perheelle ja läheisille.

Eduskunnan täysistunnossa pidetään tänään tiistaina hiljainen hetki edustaja  Antti Rantakankaan  (kesk.) muistolle.
 Rantakangas menehtyi tapaturmaisesti perjantaina 22. marraskuuta Helsingissä. Rantakangas oli kuolleessaan 55-vuotias. Hänen kuolemastaan kerrottiin julkisuuteen viime sunnuntaina.
 Voit seurata hiljaista hetkeä ja täysistuntoa klo 14 alkaen klikkaamalla jutun pääkuvaa tai  Yle Areenasta .
 Rantakangas valittiin eduskuntaan ensimmäisen kerran Oulun vaalipiiristä vuonna 1999. Hän ehti istua eduskunnassa kuusi kautta.
 Rantakangas toimi myös keskustan varapuheenjohtajana vuosina 2003–2010  Matti Vanhasen  ollessa puolueen johdossa. Tällä eduskuntakaudella Rantakangas oli valtiovarainvaliokunnan varapuheenjohtaja sekä tulevaisuusvaliokunnan jäsen.
 Puhemies Vanhanen välitti sunnuntaina koko eduskunnan osanoton Rantakankaan perheelle ja läheisille.
 Hiljaisen hetken jälkeen varsinainen täysistunto alkaa  valtioneuvoston selonteolla julkisen talouden suunnitelmasta vuosille 2020–2023 . Lähetekeskustelussa on lisäksi  vuoden 2020 talousarvioesitystä täydentävä esitys .
 Eduskunta käsittelee myös joukon hallituksen esityksiä. Mukana ovat muun muassa esitys  liittyen tulliyhteistyöhön Iranin kanssa  sekä esitys  liikennejärjestelmästä ja maanteistä annetun lain muuttamista .
 Lue lisää:
 Keskustan istuva kansanedustaja Antti Rantakangas on kuollut – Toimi puolueen varapuheenjohtajana Vanhasen kaudella
 Kuhmolainen Tuomas Kettunen nousee eduskuntaan kansanedustaja Antti Rantakankaan paikalle – "Saappaat ovat isot"

Eduskunta kunnioittaa Antti Rantakankaan muistoa – katso hiljainen hetki suorana klo 14 alkaen


Summary: Taysin ensiapuun Acutaan on tiistaina hakeutunut liukastuneita, jotka ovat loukanneet esimerkiksi päänsä, kätensä, lonkkansa tai jalkansa.

Tiistai on ollut puoleen päivään mennessä Tampereen ensiapu Acutassa hyvin kiireinen. Liukaan kelin takia loukkaantuneita potilaita on tullut reilusti yli 20.
 – Tämä on selvästi poikkeuksellinen päivä. Liukkaus on ollut salakavalaa. Se ei ole näkynyt kadun pinnassa ja tuli ehkä vähän yllättäen, sanoo ylilääkäri  Sami Mustajoki .
 Tyypillisesti liukkaalla säällä ranne murtuu tai venähtää kaatuessa. Muutkin ylä- tai alaraajojen murtumiset tai venähdykset ovat tavanomaisia.
 Tiistaina skaala on ollut laaja. Useampikin on loukannut päänsä kaatuessaan. Acutaan on hakeuduttu myös esimerkiksi polvivammojen takia ja rintakehä, lonkat sekä olkapäätkin ovat saaneet aamun aikana iskuja.
 Poikkeuksellisen päivästä tekee sekin, että moni tarvitsee vielä leikkausta. Aamupäivän arvion mukaan kymmenen potilasta jatkaa vielä leikkaussaliin.
 Sään on ennustettu lämpenevän plussan puolelle päivän aikana, joten liukkaus helpottanee. Liukkaan kelin aiheuttaja on yöllä satanut alijäähtynyt vesi, joka jäätyi tiukasti teiden ja pihojen pintaan.
 Lue myös:
 Pirkanmaalla on herätty liukkaaseen keliin - musta jää kuorruttaa väylät

Poikkeuksellisen liukas keli täytti ensiavun Tampereella – jopa kymmenen tarvitsee leikkauksen


Summary: Poliisi on kuullut tutkintapyynnön tekijää ja aikoo kuulla myös muita henkilöitä.

Arvostelun kohteeksi joutuneesta Sastamalan kuntouttavasta työtoiminnasta on tehty tutkintapyyntö poliisille. Poliisi kertoo, että se selvittää parhaillaan, onko asiasta syytä aloittaa esitutkinta.
 Poliisin mukaan tutkintapyynnön tekijää on kuultu. Lisäksi poliisi aikoo kuulla muita henkilöitä asian selvittämiseksi. Myöhemmin poliisi arvioi, aloittaako se esitutkinnan.
 Sastamalan kuntouttava työtoiminta on ollut julkisuudessa viime kuukausina.  Syyskuussa uutisoitiin , että työttömät tekevät ilman palkkaa töitä yritysten hyväksi Sastamalassa.
 Työttömät kokosivat muun muassa WC-peilejä kylpyhuonekalusteita valmistavalle yritykselle.  Kaksi yritystä perääntyi  yhteistyöstä Sastamalan työllisyyspalvelujen kanssa asian noustua julkisuuteen.
 Ei saa käyttää voitontavoitteluun
 Kuntouttava työtoiminta on tarkoitettu pitkään työttöminä olleille henkilöille työllistymismahdollisuuksien ja elämänhallinnan parantamiseksi. Lain mukaan kuntouttavan työtoiminnan asiakkaiden työpanoksella ei saa korvata virka tai -työsuhdetta eikä sitä saa käyttää yritysten taloudellisen voiton tuottamiseen.
 Kuntouttavan työtoiminnan asiakkaille maksetaan työmarkkinatuen päälle yhdeksän euron kulukorvaus päivässä.
 Lokakuussa  Yle haastatteli kahta miestä , joiden mielestä kuntouttava työtoiminta on heille väärä paikka.
 Jo huhtikuussa aluehallintovirasto kiinnitti päätöksessään huomiota siihen, että Sastamala ja Punkalaidun olivat ohjanneet kuntouttavaan työtoimintaan työttömiä ilman lainmukaisia perusteita.
 Avi kävi läpi 54 työttömän aktivointisuunnitelmat. Avi arvioi, että näistä noin 15–20 henkilöllä ei ollut työ- ja toimintakykyyn tai elämänhallintaan liittyviä ongelmia, joten he olisivat pystyneet ottamaan vastaan kokoaikatyötä.
 Lue lisää:
 Vanhusten avuksi yritettiin haalia työttömiä, opiskelijoita ja vartijoita – Pihlajalinna lupasi korjata puutteet mutta kävikin päinvastoin
 Jari Matikainen, 56, kieltäytyi menemästä kuntouttavaan työtoimintaan 9 eurolla päivässä: "Miksi minä sinne menisin?"
 Työttömät tekivät töitä ilman palkkaa – kaksi yritystä säikähti kohua ja lopetti yhteistyön Sastamalan kanssa
 Työttömät tekevät ilman palkkaa töitä yritysten hyväksi Sastamalassa – missä menevät sopivan kuntouttavan työtoiminnan rajat?

Kielteistä julkisuutta saaneesta Sastamalan kuntouttavasta työtoiminnasta tehtiin tutkintapyyntö poliisille


Summary: Suurimmat ratikan tuomat rahalliset tuotot ovat selkeästi kiinteistötaloudellisia eli esimerkiksi maanmyyntituloja ratikan varrella.

Perinteisesti autovaltainen Vantaa tähtää siihen, että jatkossa kaupunkiin saataisiin enemmän joukkoliikenteen käyttäjiä.
 Kaupunki kasvaa kohisten, joten tulevaisuuden tarpeet ovat mittavia. Arvioiden mukaan Vantaalle tulisi jopa 90 000 uutta asukasta vuoteen 2050 mennessä.
 – Tällä hetkellä näyttää siltä, että vuonna 2030 ei enää mitenkään pärjätä nykyisillä busseilla. Bussilinja 562 on jo nyt aika ruuhkautunut, sanoo Vantaan liikenneinsinööri  Tiina Hulkko .
 Ratikka onkin ollut syksyn kuumin puheenaihe Vantaalla.
 Se tulisi suunnitelmien mukaan kulkemaan lentoasemalta Jumbon ja Tikkurilan kautta Hakunilaan ja siitä Länsimäen kautta Mellunmäen metroasemalle. Tavoitteena on, että raitiolinjalla kulkisi matkustajia aikaisintaan vuonna 2028.
 Jo ensi vuodelle on varattu 1,5 miljoonaa euroa hankkeen suunnitteluun, mikäli valtuusto päättää ennen vuoden vaihdetta jatkosuunnittelun käynnistämisestä. Tekninen lautakunta teki jo oman päätöksensä ja näytti hankkeelle  vihreää valoa .
 Ehtona suunnittelun jatkamiselle on myös, että valtio tulee mukaan suunnittelukustannuksiin.
 Ratikka lisäisi asuntorakentamista – tietääko se tuloja vai menoja?
 Ratikka nousi vahvasti esille Vantaalla syksyn budjettineuvotteluiden yhteydessä. Valtuutetut kaipasivat etenkin tarkkoja laskelmia ratikan tuomista talousvaikutuksista.
 On arvioitu, että raititotie nostaisi maan arvoa vaikutusalueellaan sekä kiihdyttäisi rakentamisesta. Maankäytön kehittämispotentiaaliksi raitiotien varrella on arvioitu yli 3 miljoonaa kerrosneliömetriä asumiselle ja yli 1,6 miljoonaa kerrosneliömetriä työpaikoille.
 – Suurimmat rahalliset positiiviset vaikutukset kaupungille ovat selkeästi kiinteistötaloudellisia eli esimerkiksi maanmyyntituloja ratikan varrella. Lisäksi vaikutuksia olisi myös HSL:n kautta pyörivään rahaan esimerkiksi infrakustannuksissa ja lipputuloissa, sanoo Hulkko.
 Ratikan kiinteistötaloudelliset kokonaishyödyt ovat Vantaalle arvioiden mukaan 680 miljoonaa euroa.
 Vantaan ratikka Pituus 19,3 km 26 pysäkkiparia Keskinopeus 25 km/h Vuoroväli ruuhkassa 5 min, muuten 10–20 min Ennustettu matkustajamäärä noin 81 000 matkustajaa / vrk Kokonaiskustannusarvio on noin 393 milj. euroa.
 Ratikka siis loisi edellytyksiä asuntotuotannolle, joka toisi kaupungille lisää veronmaksajia sekä yrityksiä. Uudet asukkaat ja työpaikat ovat kuitenkin aiheuttaneet Vantaalle viime vuosina myös kustannuksia esimerkiksi sosiaali- ja terveydenhuollossa.
 Jos asukkaiden verotulot ja kustannukset lasketaan Vantaan nykyisillä keskiarvoilla, verotulot eivät riittäisi kattamaan esimerkiksi palveluiden järjestämisestä koituvia menoja. Silloin uudet asukkaat ja yritykset voisivat aiheuttaa kaupungille 101 miljoonan euron kustannukset 40 vuoden ajanjaksolla.
 Mikäli ratikka ja uudet asuinalueet kuitenkin houkuttelevat nykyistä parempituloisia asukkaita, voisi uusien asuinalueiden tulotaso ja verotulokertymä olla korkeampi. Tällöin ratikka voisi kasvattaa kaupungin verokertymää 45 miljoonalla eurolla.
 Tuoreesta selvityksestä ilmenevät verolaskelmat ovat kuitenkin hyvin muutosherkkiä, sillä etukäteen on vaikea arvioida, millaisia ihmisiä raitiotien varrelle muuttaisi.
 Voisiko ratikan kuitenkin korvata halvemmalla bussiratkaisulla?
 Asukkaiden kommenteissa esille on puolestaan noussut kysymys siitä, tarvitaanko kallista raideyhteyttä vai voisiko saman toteuttaa busseilla. Ratikkahanketta onkin nyt verrattu sähköllä kulkevaan runkobussiin sekä kaksiniveliseen sähköbussiin, eli niin kutsuttuun superbussiin.
 Vaihtoehto olisi huomattavasti halvempi. Ratikan arvioitu investointikustannus on noin 393 miljoonaa euroa, kun taas superbussin investointikustannus jäisi noin 155 miljoonaan euroon. Yksinivelisellä bussilla infraan menisi vain 3 miljoonaa.
 Superbussin keskinopeus olisi ratikan luokkaa, mutta matka-aika hitaampi niillä osuuksilla, jossa se kulkisi sekakaistalla muun liikenteen kanssa. Markkinoilla ei kuitenkaan vielä ole täyssähköisiä kaksoisnivelbusseja, jotka voisivat liikennöidä Mellunmäen ja lentoaseman välillä ilman välilatausta.
 Superbussi olisi myös täysin Vantaan oma erillinen joukkoliikennemuoto, sillä Helsingin seudulla muut kunnat eivät suunnittele vastaavia järjestelmiä. Vahvat joukkoliikenneyhteydet rakentuvat muualla junien, metron ja raitioteiden varaan.
 – Ratikan on myös nähty olevan iso vetovoimatekijä kaupungeille. Eli vaikka bussijärjestelmällä voitaisiin hyvinkin tehokkaasti kuljettaa ihmisiä paikasta toiseen, se ei hyödytä koko kaupunkia samalla tavalla kuin ratikka, sanoo Hulkko.
 Yleissuunnitelmassa on arvioitu, että Vantaan ratikan varrella on vuoteen 2050 mennessä noin 10 000 asukasta ja 4 000 työpaikkaa enemmän kuin runkobussiin perustuvassa ratkaisussa. Ratikka olisi myös käyttöiältään bussia pitkäikäisempi ja kapasiteetiltaan isompi, mikäli se toteutettaisiin 45 metrisillä vaunuilla.
 Lue myös:
 Vantaan ratikka kulkee vihreässä aallossa
 Sote-palvelut syövät Vantaan kassaa – Ensi vuoden budjetissa satsataan palveluihin ja nuoriin
 Vantaalla toivotaan yöratikoita – myös nopeus on asiakkaille tärkeää
 Tunnelivaihtoehto voitti: uutta ratikkareittiä suunnitellaan Tikkurilassa nyt pääradan alitse

Vantaan selvitys: Ratikka houkuttelisi jopa 10 000 asukasta enemmän kuin bussi – toisi mukanaan vauraampaa väkeä ja euroja kaupungin kassaan


Summary: Maahanmuuttoviraston mukaan vastaanottokeskusten paikkamäärää pitää vähentää noin 600:lla.

Paiholan vastaanottokeskus Kontiolahdella Pohjois-Karjalassa suljetaan. Maahanmuuttovirasto on irtisanonut vastaanottokeskuksen sopimuksen, ja toiminta päättyy ensi vuoden kesäkuun loppuun mennessä.
 SPR:n ylläpitämässä Paiholan vastaanottokeskuksessa on 150 paikkaa. Viime aikoina siellä on ollut noin 90 asukasta. Keskus avattiin syksyllä 2015.
 Maahanmuuttovirastosta kerrotaan, että lähiaikoina tehdään luultavasti päätöksiä muidenkin vastaanottokeskusten sulkemisista.
 – Paineita sulkemisille on. Paikkamäärää pitäisi vähentää noin 600:lla, sanoo tulosaluejohtaja  Kimmo Lehto  Maahanmuuttovirastosta.
 Lehdon mukaan Maahanmuuttovirasto arvioi vastaanottokeskusten toimintaa muun muassa kustannusten, erityistoimintojen ja laadun näkökulmasta.
 – Olemme pyrkineet siihen, että pääosassa Suomen maakuntia olisi vastaanottokeskustoimintaa, Lehto sanoo.
 Paiholan vastaanottokeskuksessa päätös sulkemisesta on otettu vastaan yllättyneenä ja järkyttyneenä, kertoo vastaanottokeskuksen johtaja  Ari Kuronen . Keskuksessa työskentelee 14 kokoaikaista yksi puolipäiväinen työntekijä. Heidän työnsä loppuvat kesään mennessä.
 – Olemme seuranneet vastaanottokeskusten täyttöastetta eri puolilla Suomea ja osasimme odottaa, että paikkoja vähennetään. Mutta onhan tämä silti yllätys, Kuronen sanoo.
 Hänen mukaansa keskus toimii normaalisti helmikuuhun saakka, minkä jälkeen toimintaa aletaan ajaa alas.
 Tällä hetkellä Maahanmuuttovirastolla on toiminnassa 38 vastaanottokeskusta, kuusi alaikäisyksikköä ja kaksi säilöönottoyksikköä eri puolilla Suomea. Paiholan keskuksen sulkemisen jälkeen Pohjois-Karjalaan jää Lieksan Märäjälahden vastaanottokeskus.
 Juttua täydennetty 26.11. klo 11:50: lisätty Ari Kurosen kommentit.
 Lue myös:
 Mitä tapahtuisi, jos Suomeen tulisi uusi pakolaisaalto? Migri: Suomi on periaatteessa hyvin varautunut, mutta käytännössä reagointi olisi hidasta

Maahanmuuttovirasto sulkee Paiholan vastaanottokeskuksen Kontiolahdella – paineita myös muiden keskusten sulkemiselle